PENERIMA STR DIMINTA KEMAS KINI DATA PERIBADI SEBELUM 31 MAC

KOTA BHARU: Kementerian Kewangan meminta individu yang layak menerima Sumbangan Tunai Rahmah (STR) agar membuat permohonan segera manakala penerima sedia ada perlu mengemas kini data mereka, sebelum 31 Mac ini.

Timbalan Menteri Kewangan Datuk Seri Ahmad Maslan berkata pendaftaran dan kemas kini data itu diperlukan susulan pembayaran STR bagi fasa dua akan diselesaikan pada pertengahan Ramadan atau sekurang-kurangnya awal April, sebelum sambutan Aidilfitri.

“Ia bagi memastikan mereka yang layak atau masih tiada dalam pangkalan data kerja dapat mengemukakan permohonan selain membolehkan penerima sedia ada mengemas kini sebarang perubahan maklumat masing-masing.

“Kita minta dikemas kini kerana tiga tahun data yang telah dikutip sebelum ini tidak dikemas kini, dan ada yang dulu bujang sekarang telah berkahwin, jika bujang pendapatan RM2,500 ke bawah dapat RM350 tetapi kalau mereka sudah berkahwin mereka ada beberapa kategori,” katanya.

Beliau berkata demikian pada sidang media selepas mengadakan lawatan rasmi ke Lembaga Hasil Dalam Negeri (LHDN) Kelantan, di sini hari ini.

Semalam Perdana Menteri Datuk Seri Anwar Ibrahim mahukan supaya pembayaran STR bagi fasa dua diselesaikan pada pertengahan Ramadan atau sekurang-kurangnya awal April, sebelum sambutan Aidilfitri.

Mengulas lanjut, Ahmad berkata pembayaran STR akan dibuat secara berperingkat dengan fasa tiga dijangka pada Julai manakala fasa empat pada Nov.

“Bagi pembayaran STR bagi fasa satu telah pun selesai diagihkan pada 17 Jan lepas dengan 8.7 juta penerima melibatkan bayaran RM1.67 bilion.

“Di Kelantan jumlah pemohon STR secara manual dan dalam talian adalah seramai 806,024 orang dan permohonan yang diluluskan setakat ini adalah seramai 587,160 orang melibatkan bayaran keseluruhan sebanyak RM519,638,850,” katanya.

Beliau berkata STR kali ini membabitkan peruntukan terbesar pernah diberikan iaitu RM8 bilion untuk diagihkan kepada sembilan juta rakyat.

“Kerajaan juga akan memberi sumbangan tambahan berjumlah RM600 kepada isi rumah miskin tegar yang wujud dalam data e-Kasih, Pejabat Persekutuan Negeri atau Unit Penyelarasan Pelaksanaan (ICU).

“Sumbangan tambahan ini akan diberikan dalam bentuk bakul makanan dan baucar barangan makanan asas bernilai RM100 bagi tempoh enam bulan,” katanya.–AlHijrah Online


Peningkatan suhu laut dunia kritikal

Saintis memberi amaran suhu laut diseluruh dunia telah meningkat mendadak dan mencatatkan rekod suhu tertinggi pada 2018. Fenomena ini bakal mengancam hidupan laut.

Reuters melaporkan, berdasarkan kajian terbaru yang dijalankan oleh rangkaian antarabangsa menunjukkan terdapat sejumlah 3,900 bahan terapung dikesan di lautan semenjak tahun 2000. Realiti yang berlaku ini menunjukkan peningkatan suhu secara mendadak semenjak 1971.


BAPA CALON SPM MAUT DIREMPUH KERETA DEPAN SEKOLAH

MACHANG: Seorang pemandu lori maut akibat dirempuh sebuah kereta selepas menghantar anak lelakinya ke sekolah bagi menduduki peperiksaan Sijil Pelajaran Malaysia (SPM).

Insiden berlaku di Kilometer 6, Jalan Machang-Pasir Puteh, pagi tadi.

Kejadian kira-kira jam 7.20 pagi itu melibatkan mangsa, Zainudin Ab. Samat, 56, yang meninggal dunia di lokasi kejadian selepas mengalami kecederaan parah pada bahagian kepala dan badan.

Ketua Polis Daerah Machang, Deputi Supt Ganti Jimmy berkata, siasatan awal mendapati sebelum kejadian mangsa menghantar anaknya di pintu pagar sekolah kemudian melintas jalan untuk kembali ke lorinya.

“Akibat jarak yang terlalu dekat, sebuah kenderaan jenis Volvo dipercayai tidak sempat mengelak hingga berlaku pelanggaran menyebabkan mangsa tercampak dan terjatuh di lokasi kemalangan.

“Mangsa tidak sedarkan diri disahkan meninggal dunia di lokasi kemalangan,” katanya.

Ujarnya, pemandu kereta Volvo berusia 54 tahun itu tidak mengalami sebarang kecederaan dan saringan ujian kencing juga negatif.

Mayat mangsa telah dihantar ke hospital Machang bagi bedah siasat dan kes disiasat di bawah Seksyen 41(1) Akta Pengangkutan Jalan 1987.—AlHijrah Online


MUHYIDDIN AJAK UMAT ISLAM HAYATI ISI KANDUNGAN AL-QURAN

KUALA LUMPUR: Sempena Sambutan Nuzul Al-Quran 1442H hari ini, Perdana Menteri Tan Sri Muhyiddin Yassin mengajak semua umat Islam menghayati hikmah yang terkandung pada peristiwa ayat Al-Quran diturunkan dan isi kandungan kitab suci itu secara keseluruhannya.

Katanya Al-Quran adalah mukjizat terbesar yang dikurniakan Allah SWT kepada Rasulullah SAW untuk menjadi ikutan kepada umat Islam.

“Al-Quran merupakan sumber ilmu, hidayah serta panduan untuk kita menjalani kehidupan di dunia.

“Membaca, mengamal dan menyebarkan kandungan Al-Quran untuk manfaat manusia adalah tanda kita mencintai Al-Quran,” katanya dalam catatan di Facebook rasminya.

Pada bulan Ramadan yang mulia ini, umat Islam juga katanya disaran meluangkan lebih banyak masa membaca dan memahami intipati Al-Quran yang antara lain mengajak kita melakukan amal soleh.

“Saya juga mengambil kesempatan ini mendoakan semoga umat Islam di negara ini khasnya dan di seluruh dunia dapat menjalani ibadah puasa dengan sempurna.

“Selamat menyambut Nuzul al-Quran 1442 Hijrah,” katanya. — AlHijrah Online


DAKWAAN KENDERAAN PBB UNTUK MISI BANTUAN BANJIR TIDAK BENAR

KUALA LUMPUR: Angkatan Tentera Malaysia (ATM) menafikan penularan video berdurasi satu minit memperlihatkan pergerakan beberapa kenderaan tiga tan berlogokan United Nations (UN) atau Pertubuhan Bangsa-Bangsa Bersatu (PBB) membawa masuk bantuan banjir kepada Malaysia.

Panglima Angkatan Tentera Malaysia Jeneral Tan Sri Affendi Buang berkata, dakwaan yang ditularkan melalui Facebook peribadi atas nama Jong Senow dan Nazimah Ibrahim, masing-masing pada 24 dan 7 Disember 2021 adalah tidak benar sama sekali.

“Untuk makluman, paparan video tersebut adalah merupakan proses Final Acceptance Test (FAT) yang dilaksanakan oleh ATM sebelum kenderaan tersebut diaturgerakkan ke Lubnan untuk kegunaan Kontinjen MALBATT 850 yang melaksanakan misi pengaman di bawah United Nations Interim Force In Lebanon (UNIFIL),” katanya dalam kenyataan hari ini.

Beliau meminta masyarakat untuk tidak membuat andaian terhadap perkara yang tidak pasti atau berita palsu yang boleh mengundang pelbagai spekulasi serta mencetuskan suasana panik dalam kalangan masyarakat.

Affendi turut menegaskan individu yang didapati menyebarkan berita palsu boleh didakwa di bawah Seksyen 233 Akta Komunikasi dan Multimedia (AKM) 1998.–AlHijrah Online


IKIM ANJUR ANUGERAH PENCINTA NASYID IKIM (APNI) 20 DISEMBER INI

KUALA LUMPUR: Institut Kefahaman Islam Malaysia (IKIM) akan menganjurkan Anugerah Pencinta Nasyid IKIM (APNI) 2020 pada 20 Disember ini.

Menurut IKIM, pengajuran APNI bagi menyahut saranan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri selain membantu memartabatkan industri nasyid di Malaysia.

“APNI adalah sebuah program pertandingan mencipta lagu-lagu nasyid berpandukan tujuh nilai-nilai penting dalam Islam yang juga merupakan nilai-nilai bersama IKIM iaitu ilmu, hikmah, adab, amanah, adil, taqwa dan benar.

“Penglibatan tujuh orang penerbit lagu, tujuh orang penulis lirik tujuh orang penyusun lagu serta tujuh kumpulan penyanyi dalam penganjuran APNI kali ini diharapkan mampu membawa kelainan dalam program ini,” jelas kenyataan dikeluarkan Unit Perhubungan Korporat IKIM.

Dalam pada itu IKIM memaklumkan penganjuran kali ini juga berbeza di mana keseluruhan penganjuran dibuat secara dalam talian.

Antara penerbit yang terlibat adalah Mohammad Hafiz Hamidun, Azmee Abdul Manap (Daqmie), Muhammad Yasin Sulaiman, Ikhwan Fatanna, Fuad Zabidi (Fuad Ko), Azhrul Nasir (Along Exists) dan Mohd Hazry Mohd Hafidz (AG Coco).

Manakala penyanyi yang akan turut serta adalah kumpulan Rabbani, Hijjaz, InTeam, Zayne dan Halim Ahmad, Far East, Fadzli Fareast, Naim Helmi dan Maliq Suhaimi, Awla serta Simfoni dan Afad.

APNI 2020 pada 20 Disember ini akan disiarkan di TV IKIM, Youtube IKIM, FB IKIM dan juga boleh didengari di Radio IKIM. — AlHijrah Online


Dong Zong temui KDN esok

PUTRAJAYA – Persekutuan Persatuan-Persatuan Lembaga Pengurus Sekolah Cina
Malaysia (Dong Zong) Johor yang dibatalkan pendaftaran sejak awal bulan lalu
akan menemui Kementerian Dalam Negeri, esok.

Menterinya, Tan Sri Muhyiddin Yassin berkata, kes pembatalan Dong Zong
bukan masalah serius sebaliknya berlaku pelanggaran peraturan pendaftar
pertubuhan.

“Mereka akan jumpa saya esok dan nanti saya akan dengar pasal ini,
bukan masalah apa. Ini masalah pengurusan salah sebuah persatuan-persatuan yang
bergabung di bawah Dong Zong kerana mereka tak mematuhi peraturan-peraturan
pendaftar pertubuhan,” katanya pada sidang media selepas menghadiri perhimpunan
bulanan Kementerian Dalam Negeri pagi tadi.

Sebelum ini, Ahli Jawatankuasa Pusat Dong Zong, Low Chee Chong berkata,
pihaknya telah memfailkan rayuan selepas pembatalan Cawangan Johor Persatuan
itu oleh RoS Johor.

Menurut Chee Chong, pada 20 Ogos lalu, pihaknya menerima surat pembatalan
bertarikh 8 Ogos daripada Pengarah RoS Johor.

Pembatalan itu dibuat dengan alasan pihak RoS Johor tidak menerima sebarang
penjelasan mengenai pindaan perlembagaan persatuan berkaitan penglibatan guru.

Januari lalu, Dong Zong menerima surat tunjuk sebab kerana perlembagaan
mereka bertentangan dengan Akta Pertubuhan 1966 kerana terdapat penglibatan
guru-guru.


TIADA LAGI HAD UMUR MEMASUKI MASJIDIL HARAM, MASJID NABAWI

KUALA LUMPUR: Kerajaan Arab Saudi memansuhkan had umur untuk pelawat serta jemaah untuk memasuki Masjidil Haram dan Masjid Nabawi bagi tujuan umrah atau ziarah.

Bagaimanapun ianya dengan syarat memiliki status ‘imun’ dalam aplikasi ‘Tawakkalna’ yang dibangunkan kerajaan berkenaan.

Kementerian Haji dan Umrah (MoHU) Arab Saudi menyatakan, tiada lagi had umur ditetapkan bagi pelawat dan jemaah umrah bagi memasuki Dua Masjid Suci itu.

“Hanya perlu status imun dalam aplikasi Tawakkalna dan memiliki permit sah sewajarnya menerusi aplikasi Eatmarna,” menerusi infografik yang dikongsi di Twitternya.

MoHU dijangka akan melonggarkan prosedur operasi standard (SOP) dan langkah-langkah pencegahan lain termasuk penjarakan sosial dan fizikal berikutan kes COVID-19 di negara itu mencatatkan penurunan.

Ia sebagai persediaan bagi meningkatkan kapasiti jemaah pada bulan Ramadan yang akan datang.

Sebelum ini, pelawat dan jemaah berumur tujuh tahun ke atas dan yang telah lengkap divaksin sahaja dibenarkan untuk memasuki kedua-dua masjid tersebut.

Dalam perkembangan yang sama, tempahan slot bagi menunaikan umrah bersempena bulan ramadan akan dibuka.

Memetik laporan Saudi Gazette, tempahan boleh dibuat oleh pemohon menerusi “Manasik Gate” dalam aplikasi Tawakkalna.

Aplikasi berkenaan membolehkan jemaah memilih slot-slot yang disediakan dengan setiap slot dikhaskan selama dua jam, bagi melengkapkan keseluruhan ibadah.—AlHijrah Online


SIDANG PARLIMEN SECARA HIBRID DIKAJI

PUTRAJAYA: Kerajaan sedang mengkaji konsep dan mekanisma ke arah pelaksanaan Sidang Dewan Parlimen secara hibrid yang melibatkan Persidangan Dewan Rakyat dan Dewan Negara.

Menteri di Jabatan Perdana Menteri (Parlimen & Undang-Undang), Datuk Seri Takiyuddin Hassan berkata, pelaksanaan tersebut untuk memastikan Parlimen dapat berperanan sebagaimana sewajarnya walaupun negara masih berdepan dengan pandemik COVID-19 serta program pemulihan masih berjalan di semua peringkat.

Tambahnya, satu mesyuarat telah diadakan secara maya yang melibatkan dirinya yang juga selaku menteri bertanggungjawab dengan hal ehwal Parlimen bersama kedua-dua Yang Dipertua Dewan Rakyat dan Dewan Negara serta Timbalan-Timbalan Yang Dipertua.

“Ia dijalankan bagi membincangkan perkara-perkara berkaitan persiapan ke arah pelaksanaan Parlimen secara hibrid, merangkumi aspek-aspek infrastruktur, teknikal, undang-undang, peraturan dan kewangan.

‘’Mesyuarat hari ini pada dasarnya bersetuju dengan pelan konsep Parlimen hibrid ini diadakan yang berasaskan penyertaan ahli-ahli parlimen secara kehadiran fizikal dan juga secara maya,” katanya.

Takiyuddin mengulas, mesyuarat turut memutuskan supaya kajian lebih terperinci dibuat segera bagi menyediakan kertas lengkap yang akan diangkat dalam waktu terdekat untuk pertimbangan dan kelulusan Jemaah Menteri.–AlHijrah Online


INDIVIDU TIDAK ISYTIHAR KONTAK RAPAT BOLEH DIDENDA

PUTRAJAYA: Individu yang tidak mengisytiharkan bahawa mereka mempunyai kontak rapat dengan orang yang positif COVID-19 kepada petugas barisan hadapan kesihatan boleh dihukum dan didenda.

Menteri Kanan (Kluster Infrastruktur) Datuk Seri Fadillah Yusof berkata polis boleh mengambil tindakan terhadap mereka yang tidak mengisytiharkan bahawa sudah terdedah kepada individu yang positif COVID-19.

Bercakap pada sidang media selepas mesyuarat khas menteri-menteri berhubung Perintah Kawalan Pergerakan di sini, hari ini, beliau bagaimanapun tidak mendedahkan bentuk hukuman dan jumlah denda yang boleh dikenakan terhadap individu yang enggan mendedahkan sejarah kontak rapat dengan pesakit COVID-19.

“Pada masa ini ramai petugas kesihatan di barisan hadapan terutamanya doktor dan jururawat yang dijangkiti COVID-19.

“Kerajaan tidak mahu keadaan hospital tidak dapat memberikan perkhidmatan kepada rakyat kerana doktor dan jururawat dijangkiti,” katanya.

Fadillah berkata mereka yang mendapatkan rawatan di hospital dan klinik tidak kira sama ada premis awam atau swasta perlu mendedahkan kontak rapat masing-masing dengan individu yang positif COVID-19.

“Jika tidak mereka yang menjalani saringan COVID-19 mendedahkan kalangan barisan hadapan untuk dijangkiti wabak itu,” katanya.

Mengenai pergerakan orang ramai sepanjang Perintah Kawalan Pergerakan, Fadillah berkata, hanya seorang wakil atau ketua keluarga dibenarkan keluar rumah sekiranya terdapat keperluan untuk membeli barangan keperluan atau mendapatkan ubat-ubatan.

“Mereka yang terpaksa keluar dari kediaman lebih dari seorang untuk urusan penting perlu memberi penjelasan kepada pihak polis sekiranya ditahan.

“Secara dasar, hanya seorang dibenarkan (keluar dari rumah). Jika berlaku kematian (saudara-mara), ini kena diterangkan kepada pihak polis,” katanya.

Fadillah berkata mereka yang keluar dari rumah perlu mengikut garis panduan Kementerian Kesihatan.

“Keluar bila perlu, cuci tangan, jaga jarak sosial satu meter bagi menjaga keselamatan diri, keluarga dan semua orang daripada jangkitan COVID-19,” katanya. — BERNAMA


SELEWENG DUIT SYARIKAT DISYAKI MOTIF KERANI WARGA INDIA DIBUNUH – POLIS

KUALA LUMPUR: Menyeleweng duit syarikat sehingga puluhan ribu ringgit dipercayai motif seorang lelaki warga India dibunuh sebelum mayatnya ditemui dalam guni di sebuah tapak premis besi buruk Taman Bukit Serdang, dekat sini, semalam.

Ketua Polis Daerah Serdang, ACP A. A. Anbalagan, berkata siasatan awal mendapati kerani kewangan berusia 41 tahun di syarikat barangan lusuh dan terpakai itu didakwa mengambil wang dari tempatnya bekerja.

“Siasatan mendapati suspek dipercayai majikan mangsa itu kemudiannya membawa mangsa dan disimpan selama beberapa hari sebelum mangsa dibunuh,” katanya dalam kenyataan di sini, hari ini.

Menurutnya, seramai 13 individu termasuk tiga wanita ditahan semalam untuk membantu siasatan mengikut Seksyen 302 Kanun Keseksaan kerana membunuh.

Katanya, 10 suspek lelaki berumur 20 hingga 58 tahun yang merupakan ahli keluarga majikan dan rakan mangsa direman selama tujuh hari bermula hari ini manakala tiga wanita itu pula dibebaskan setelah selesai diambil keterangan.

Penemuan mayat berkenaan dilaporkan kepada pihak polis oleh orang awam pada 1.30 tengah hari, semalam.–AlHijrah Online


TULISAN JAWI: TIADA LANJUTAN TARIKH PENGUATKUASAAN

KUANTAN: Tiada lanjutan masa akan diberikan kepada pemilik premis atau papan iklan di Pahang untuk meletakkan tulisan jawi pada papan tanda mereka, sebelum tindakan penguatkuasaan bermula 1 Jan depan.

Pengerusi Jawatankuasa Perumahan dan Kerajaan Tempatan Pahang Abd Rahim Muda berkata tempoh masa yang lama sudah diberikan, iaitu sejak 1 Jan lalu dan seharusnya pihak terlibat peka dengan arahan tersebut.

Abd Rahim berkata keputusan kerajaan negeri mewajibkan penggunaan tulisan jawi juga selari dengan hasrat Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang juga Sultan Pahang yang bertitah supaya penggunaan tulisan itu diperkasakan di negeri ini.

“Tiada apa perlu dibimbangkan dengan tulisan jawi. Ini bukan perkara baharu kerana digunakan sejak dahulu termasuk dalam iklan perniagaan sekitar tahun 60an,” katanya semasa menggulung Rang Undang-undang Enakmen Perbekalan 2020 pada Persidangan Dewan Undangan Negeri Pahang di Wisma Sri Pahang di sini, hari ini.

Abd Rahim berkata bagi tujuan itu, terdapat 28 orang penyemak tulisan jawi di Kolej Universiti Islam Pahang Sultan Ahmad Shah (KUIPSAS) di sini, akan memberi panduan dan nasihat untuk memastikan ejaan dan piawaian standard dipatuhi.

Menjawab soalan Lee Ah Wong (BN-Cheka) yang mencelah pada sesi itu, Abd Rahim berkata terdapat kelonggaran untuk tulisan jawi bersaiz kecil sedikit digunakan, jika papan tanda asal tidak boleh memuatkan tulisan jawi bersaiz sama dengan tulisan rumi. — BERNAMA


KANAK-KANAK MANGSA PERTAMA BANJIR DI PASIR PUTEH DITEMUI MAUT

KOTA BHARU: Seorang kanak-kanak berusia tujuh tahun, yang dikhuatiri lemas lewat petang semalam di Felcra Teratak Batu, Pasir Puteh ditemui maut pagi ini.

Ketua Polis Kelantan Datuk Hasanuddin Hassan berkata, pasukan penyelamat menemui mayat Mohammad Ilham Hasmadi, di sebuah bendang kira-kira 400 meter dari tempat mangsa dikatakan terjatuh pukul 8.00 pagi ini.

“Mayat mangsa telah dihantar ke Hospital Tengku Anis, Pasir Puteh untuk bedah siasat,” katanya kepada pemberita selepas Program Berkhatan Kanak-kanak Peringkat Kontinjen Kelantan di Ibu Pejabat Polis Kontinjen (IPK) Kelantan di sini, hari ini.

Semalam, seorang kanak-kanak lelaki berusia tujuh tahun dikhuatiri lemas di tali air ketika mengikut bapa saudaranya memasang pukat ikan di Felcra Teratak Batu, Pasir Puteh.

Kejadian pukul 6.30 petang itu, mangsa dikatakan berada di atas titi kayu sebelum tergelincir dan dibawa arus deras. — BERNAMA


WANITA LANGGAR KUARANTIN DIKESAN POSITIF COVID-19

IPOH: Wanita yang tular melanggar perintah kuarantin dengan makan di sebuah restoran di Meru Raya telah dikenal pasti dan kini sedang menerima rawatan di Hospital Raja Permaisuri Bainun (HRPB), Ipoh.

Menurut sumber, wanita berusia 72 tahun itu didapati positif COVID-19 melalui saringan kedua selepas 13 hari menjalani kuarantin dan telah telah dimasukkan ke hospital sejak 17 Julai lalu.

Ujarnya, wanita itu kini masih dalam rawatan COVID-19 di hospital terbabit bersama anak lelakinya setelah ujian kali kedua didapati positif.

“Dia telah diarahkan untuk menjalani kuarantin selama 14 hari selepas tiba di Lapangan Terbang Antarabangsa Kuala Lumpur (KLIA) pada 4 Julai lalu. Saringan pertama yang dijalankan mendapati wanita tersebut negatif, namun dipakaikan gelang tersebut serta diperintahkan menjalani kuarantin.

“Kejadian itu pula berlaku di sebuah kafe pada 6 Julai lalu bersama keluarganya setelah tiba dari Selangor untuk sarapan sebelum menjalani kuarantin di rumahnya sedangkan gambar itu baharu sahaja tular kelmarin,” katanya.

Ujarnya, berdasarkan penjelasan daripada pihak kesihatan, jumlah atau kandungan virus dalam badan wanita terbabit adalah kurang dan risiko menjangkiti juga kurang.

Sementara itu, Ketua Polis Daerah Ipoh, Asisten Komisioner A Asmadi Abdul Aziz mengesahkan perkara itu.

Ujar A. Asmadi, siasatan dijalankan oleh Kementerian Kesihatan Malaysia (KKM).

Pada masa sama, Exco Kesihatan, Sains, Alam Sekitar dan Teknologi Hijau Perak, Ahmad Saidi Mohamad Daud berkata, kerajaan negeri memandang serius isu berkaitan pelanggaran Prosedur Operasi Standard (SOP) oleh wanita berkenaan.

Beliau turut menasihatkan orang awam agar sentiasa mematuhi SOP memandangkan Perintah Kawalan Pergerakan Pemulihan (PKPP) masih berjalan dan kes Covid-19 juga masih bertambah di negara ini. — AlHijrah Online / Hamimah Hamid


CABUTAN KHAS PERJUDIAN 8 KALI SETAHUN MULAI 1 JAN – PM ANWAR

KUALA LUMPUR: Cabutan khas nombor ramalan dikurangkan kepada lapan kali setahun berbanding 22 kali, bermula 1 Jan depan.

Dalam sidang media selepas mempengerusikan mesyuarat Jemaah Menteri hari ini, Perdana Menteri, Anwar Ibrahim berkata, keputusan drastik itu diambil walaupun baru sehari mengetuai Kementerian Kewangan.

“Satu hari saya jadi menteri kewangan, saya boleh buat keputusan untuk membatalkan keputusan awal tahun ini mengenai cabutan khas perjudian yang dilakukan ketika Jemaah Menteri yang disertai PAS dan Bersatu untuk meningkatkan cabutan daripada lapan ke 22 kali.

“Pada hari ini saya arahkan ia dikekalkan pada tahap lama, iaitu lapan kali,” katanya.-Alhijrah Online

BERITA PENUH MENYUSUL


LELAKI DITAHAN BANTU SIASATAN DERA ISTERI

KUALA LUMPUR: Seorang lelaki ditahan hari ini kerana disyaki mendera isterinya di sebuah kondominium di Batu 9, Cheras, di sini, susulan video yang tular menerusi media sosial, baru-baru ini.

Ketua Polis Daerah Kajang ACP Mohd Zaid Hassan berkata lelaki berusia 58 tahun itu ditahan di sekitar Setapak di sini pada 4.35 pagi tadi.

Beliau berkata hasil siasatan mendapati mangsa yang berusia 45 tahun telah dipukul oleh suspek menggunakan tangan dan kaki menyebabkan kecederaan pada tubuh badannya.

“Mangsa juga ditarik rambut dan ditendang di kepala oleh suspek menyebabkan dia melarikan diri dari rumah.

“Siasatan awal mendapati kejadian berlaku di dalam rumah mangsa di kondominium berkenaan dengan semasa kejadian, terdapat saksi yang melihat iaitu pembantu rumah, pemandu peribadi suspek dan anak perempuan mangsa yang berusia tujuh tahun,” katanya dalam kenyataan hari ini.

Mohd Zaid berkata mangsa telah mendapatkan rawatan di hospital dan disahkan mengalami kecederaan akibat dipukul di bahagian kedua belah mata, kepala, kaki dan belakang badan. —AlHijrah Online


AKTA KERJA 1955 (PINDAAN) 2022 BERKUAT KUASA 1 JAN 2023

PUTRAJAYA: Penguatkuasaan Akta Kerja 1955 (Pindaan) 2022 yang sebelum ini ditangguhkan, akan dilaksanakan pada 1 Jan 2023, kata Menteri Sumber Manusia V. Sivakumar.

Dalam sidang media di sini hari ini, beliau berkata walaupun terdapat permintaan daripada pihak industri untuk memanjangkan tempoh penangguhan itu, terdapat juga keperluan untuk menguatkuasakan akta berkenaan.

Pada 26 Ogos lepas, Menteri Sumber Manusia ketika itu Datuk Seri M. Saravanan mengumumkan penangguhan penguatkuasaan pindaan Akta Kerja 1955 kepada 1 Jan 2023. Ia sepatutnya berkuat kuasa pada 1 Sept lepas.

Pindaan itu antaranya meliputi pengurangan tempoh waktu bekerja daripada 48 jam kepada 45 jam seminggu, penambahan cuti bersalin daripada 60 hari kepada 98 hari, cuti paterniti dinaikkan daripada tiga hari kepada tujuh hari, dan larangan diskriminasi dalam pekerjaan.

“Saya rasa perkara ini harus kita teruskan, sebab undang-undang ini telah lulus di Parlimen dan sebahagian besar daripada pindaan ini adalah berdasarkan kepada Konvensyen Pertubuhan Buruh Antarabangsa (ILO) dan ia (akta) adalah sebagai jaminan kepada pekerja,” kata Sivakumar.

Sivakumar berkata di bawah pindaan Akta Kerja 1955 itu, ia turut mewajibkan keperluan mendapatkan kelulusan penggajian pekerja asing daripada Ketua Pengarah Jabatan Tenaga Kerja Semenanjung Malaysia (JTKSM) seperti yang termaktub di bawah Seksyen 60K (4).

Menurutnya Seksyen 60K (4) bertindak sebagai saringan awal yang efektif dalam memastikan majikan yang bakal menggajikan pekerja asing di Malaysia mempunyai rekod bersih dari aspek kepatuhan kepada standard perburuhan.

“Kewajaran untuk majikan mendapatkan kelulusan penggajian pekerja asing daripada Ketua Pengarah JTKSM adalah kerana permohonan yang ditolak sebelum ini susulan kegagalan majikan mematuhi undang-undang perburuhan,” katanya.

Sementara itu, Sivakumar berkata Kementerian Sumber Manusia (KSM) akan meneruskan kerjasama dengan Kementerian Dalam Negeri (KDN) bagi mengatasi isu kekurangan pekerja asing dalam sektor perladangan, perkhidmatan dan pembinaan seperti yang dibangkitkan Perdana Menteri Datuk Seri Anwar Ibrahim dalam sidang media pascamesyuarat Kabinet hari ini.

“Kita pandang serius perkara ini dan akan bekerjasama dengan KDN untuk pastikan kita mempunyai tenaga kerja mencukupi dalam tempoh terdekat,” katanya sambil menambah KSM telah memberi hampir 700,000 kelulusan untuk membawa masuk pekerja asing ke Malaysia setakat ini.

Dalam sidang media pascamesyuarat Kabinet hari ini, Anwar meminta KDN dan KSM menyegerakan kelulusan untuk membawa masuk pekerja asing dalam ketiga-tiga sektor tersebut khususnya.

Menyentuh mengenai sistem pengambilan pekerja asing, Sivakumar berkata Sistem Satu Saluran (OCS) yang merupakan saluran integrasi bagi Malaysia dan Indonesia berhubung pengambilan pekerja asing ke negara ini, akan diletakkan di bawah KSM.

“Sama ada OCS di bawah KSM mahupun KDN bukan isunya, apa yang penting adalah hasil akhirnya, sama ada kita dapat pekerja yang cukup atau tidak, itu lebih penting,” katanya.–AlHijrah Online


DUA WANITA MAUT DALAM KEBAKARAN LIMA RUMAH DI TAWAU

TAWAU: Dua wanita maut dalam kebakaran yang memusnahkan lima rumah di Kampung Titingan, Jalan Tawau Lama di sini awal pagi tadi.

Ketua Balai Bomba dan Penyelamat Tawau Julius John Stephen Jr berkata mayat Kamisah Mapiasah, 40, dan Sadiah Jabar, 70, ditemukan dalam sebuah rumah jenis dua tingkat.

“Sepasukan 19 pegawai dan anggota bomba bersama dua jentera bergegas ke lokasi kejadian sejurus menerima panggilan pada 12.53 tengah malam,” katanya dalam kenyataan hari ini.

Beliau berkata operasi pemadaman yang tamat sepenuhnya pada 3 pagi turut dibantu anggota Bomba Komuniti Sri Titingan.

Katanya punca kebakaran dan jumlah kerugian sedang disiasat.–AlHijrah Online


APMM TAHAN PAKCIK, ANAK SAUDARA SELUDUP SYABU

KUALA PERLIS: Seorang bapa saudara dan anak buah yang dipercayai merupakan warga Thailand ditahan kerana disyaki terlibat dalam sindiket penyeludupan dadah jenis syabu ke negara ini.

Pengarah APMM Kedah dan Perlis Laksamana Pertama Maritim Romli Mustafa berkata kedua-dua suspek lelaki berumur 32 tahun dan 50 tahun yang menaiki bot kayu tanpa nombor pendaftaran ditahan pada kedudukan lebih kurang 14 batu nautika dari barat laut Kuala Perlis lebih kurang  8.00 malam tadi.

“Hasil pemeriksaan, anggota penguat kuasa menemukan satu guni berwarna putih berisi 10 bungkusan teh Cina yang mengandungi hablur kristal disyaki dadah jenis syabu seberat 10 kilogram dianggarkan bernilai RM500,000 dipercayai bagi kegunaan lebih 50,000 penagih.

“Selain itu turut dirampas sepucuk pistol model A3 automatik bersama satu kelopak berisi lima butir peluru hidup,” katanya kepada pemberita di sini hari ini.

Katanya nilai keseluruhan rampasan dianggarkan bernilai RM520,000 dan kes disiasat di bawah Seksyen 39 (B) Akta Dadah Berbahaya 1952, Seksyen 8 Akta Senjata Api (Penalti Lebih Berat) 1971, Seksyen 8 (a) Akta Senjata Api 1960 serta Seksyen 6 (1)(c) Akta Imigresen 1959/63.–AlHijrah Online


NEGERI SEMBILAN ALU-ALUKAN JEMAAH PAKAI PELITUP MUKA KETIKA SOLAT AIDILFITRI

SEREMBAN: Kerajaan Negeri Sembilan mengalu-alukan jemaah untuk menggunakan pelitup muka dan membawa sejadah sendiri ketika hadir menunaikan solat sunat Aidilfitri di masjid atau surau, kata Menteri Besar Datuk Seri Aminuddin Harun.

Beliau berkata pemakaian pelitup muka itu juga sebagai usaha jemaah untuk menjaga kesihatan diri sendiri dan orang lain lebih-lebih lagi negara masih berada dalam Fasa Peralihan ke Endemik.

“Kita belum wajibkan, tetapi pada siapa yang ingin menggunakannya juga amat dialu-alukan. Subuh tadi, ketika saya qiam dan solat subuh di Masjid Taman Tunku Ja’afar, saya lihat warga emas ramai yang menggunakan pelitup muka dan menggunakan sejadah masing-masing.

“Jadi, saya rasa ini keprihatian yang baik dalam kalangan mereka untuk menjaga kesihatan. Ini (pelitup muka) harus digalakkan tetapi kita bukan wajibkan lagi di Negeri Sembilan,” katanya kepada pemberita selepas merasmikan Program Mantai Aidilfitri 2023 di Sikamat di sini hari ini.

Semalam, Ketua Pengarah Jabatan Kemajuan Islam (JAKIM) Datuk Hakimah Mohd Yusoff dilaporkan berkata pemakaian pelitup muka semasa menunaikan solat sunat Aidilfitri di masjid atau surau amat digalakkan.

Beliau berkata negara masih berada dalam Fasa Peralihan ke Endemik, justeru prosedur operasi standard (SOP) yang sedang berkuat kuasa pada masa ini amat menggalakkan pemakaian pelitup muka sekiranya berada di kawasan ramai orang dan sesak.–AlHijrah Online


TIGA TERMASUK DUA REMAJA DIBERKAS CURI MOTOSIKAL UNTUK BERGAYA PADA AIDILFITRI

ISKANDAR PUTERI: Tindakan tiga lelaki termasuk dua remaja sanggup mencuri motosikal jenis Honda EX5 untuk bergaya pada sambutan Aidilfitri membawa padah apabila berjaya ditahan di sekitar Kangkar Pulai, di sini, pada 1 Mei lalu.

Ketua Polis Daerah Iskandar Puteri, ACP Rahmat Ariffin, berkata kesemua individu berusia 14,17 dan 21 tahun itu diberkas pada jam 7.50 malam susulan laporan kes kecurian motosikal di sebuah kawasan pangsapuri di Kangkar Pulai pada 18 April lalu.

“Hasil tangkapan kita berjaya merampas tiga buah motosikal jenis Honda EX5, namun hasil siasatan mendapati ketiga-tiga individu ini tidak mempunyai rekod lampau.

“Motosikal yang dicuri ini dipercayai adalah untuk kegunaan sendiri semasa perayaan Aidilfitri,” katanya pada sidang media, di sini, hari ini.

Beliau berkata tiga suspek berkenaan bergiat aktif mencuri motosikal sejak bulan lalu terutama di kawasan pangsapuri dan masjid.

Sementara itu, dalam kes berasingan, Rahmat berkata pihaknya menahan pasangan kekasih dan seorang lelaki kerana dipercayai terbabit dalam kes pecah rumah dan kecurian kereta, Sabtu lalu.

Beliau berkata pasangan kekasih berusia 31 dan 26 tahun serta rakan lelaki berusia 36 itu ditahan di sekitar Tampoi dan Larkin di Johor Bahru pada jam 8.30 pagi.

Rahmat berkata penahanan itu berjaya dibuat selepas menerima laporan daripada seorang lelaki tempatan berusia 29 tahun yang memaklumkan rumah ibunya di Taman Bukit Indah dimasuki orang pada 2 dan 3 Mei lepas.

Menurutnya, semakan mendapati tiga kereta yang dirampas itu mendapati dua daripadanya mempunyai rekod hilang dalam kes pecah rumah, manakala sebuah lagi buah dipercayai kenderaan yang digunakan suspek ketika melakukan jenayah itu.

“Semua rampasan dianggarkan bernilai RM300,000,” katanya.

Rahmat berkata pasangan kekasih itu didapati mempunyai rekod jenayah lampau dan positif methamphetamine, manakala rakannya mempunyai 10 rekod jenayah lampau dan dadah, namun ujian saringan awal air kencing adalah negatif.

Beliau berkata kesemua individu itu direman selama lima hari bermula semalam dan kes disiasat mengikut Seksyen 457/379 A Kanun Keseksaan.–AlHijrah Online


TADBIR URUS HAL EHWAL AGAMA DITERUSKAN WALAUPUN DALAM KEKANGAN – MARZUK

KUALA LUMPUR: Tadbir urus hal ehwal Islam di peringkat persekutuan akan diteruskan meskipun berdepan kekangan ketika ini susulan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berada dalam tempoh rawatan selepas disahkan positif COVID-19.

Timbalan Menterinya, Ahmad Marzuk Shaary berkata beliau akan memastikan tadbir urus hal ehwal Islam berjalan lancar demi tanggungjawab kepada rakyat.

“Insya-Allah perjalanan urusan pentadbiran dan pengurusan jabatan dan agensi di bawah portfolio Hal Ehwal Agama akan diuruskan sebaiknya demi tanggungjawab kepada semua, walaupun dalam kekangan situasi sekarang,” katanya dalam hantaran di Facebook rasmi beliau.

Marzuk juga memaklumkan meskipun dalam tempoh rawatan, Zulkifli sempat meluangkan masa dihubungi beliau untuk berbincang mengenai beberapa perkara melibatkan urusan pentadbiran dan perancangan terdekat.

Menurut Marzuk, Zulkifli kini berada dalam keadaan yang sihat dan mendapat rawatan yang sebaiknya.

Dalam pada itu, Marzuk memaklumkan beliau sudah menjalani ujian saringan COVID-19 kali pertama pada 27 September lalu dan disahkan negatif.

Ujarnya sementara menunggu keputusan ujian saringan kali kedua, beliau akan kekal menjalani kuarantin kendiri di rumah. — AlHijrah Online / Zaim Zamani


PELANTIKAN PM KE-10: AGONG TITAH MAJLIS RAJA-RAJA MELAYU BERSIDANG ESOK

KUALA LUMPUR: Perbincangan Khas Raja-Raja Melayu akan diadakan esok bagi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mendapatkan pandangan Raja-Raja Melayu berhubung pembentukan kerajaan baharu.

Datuk Pengelola Bijaya Diraja Datuk Seri Ahmad Fadil Shamsuddin dalam kenyataan hari ini berkata Seri Paduka telah menitah perkenan untuk Istana Negara menganjurkan Perbincangan Khas Raja-Raja Melayu itu di Istana Negara esok.

“Perbincangan Khas Raja-Raja Melayu ini bertujuan untuk Seri Paduka Baginda mendapatkan pandangan Duli-duli Yang Maha Mulia Raja-Raja Melayu bagi Baginda membuat keputusan demi kepentingan dan kesejahteraan negara dan rakyat,” katanya.

Ahmad Fadil berkata Seri Paduka menyeru agar seluruh rakyat dan semua pihak untuk terus beristiqamah dan bertenang sehingga proses pembentukan kerajaan baharu selesai.

“Sesungguhnya, masa depan negara tumpahnya darah kita adalah terlalu berharga dan wajar kita rencanakan dengan penuh cermat dan teliti,” katanya.

Ahmad Fadil berkata perbincangan khas Raja-raja Melayu itu adalah susulan daripada sesi menghadap wakil-wakil Barisan Nasional (BN) dan Gabungan Parti Sarawak (GPS) secara berasingan di Istana Negara pada sebelah pagi hari ini.

“Sesi menghadap ketua-ketua gabungan Pakatan Harapan (PH) dan Perikatan Nasional (PN) telah diadakan secara berasingan pada pukul 4.30 petang semalam (22 Nov),” katanya.

“Sesi menghadap ketua-ketua gabungan itu adalah susulan daripada hasil pengesahan calon-calon perdana menteri yang telah dimaklumkan oleh ketua parti-parti dan ketua gabungan parti-parti politik kepada Istana Negara semalam (22 Nov), didapati bahawa tiada ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri ke-10,” katanya.

Menurut Ahmad Fadil, proses berkenaan adalah selaras dengan Perkara 43(2)(a) Perlembagaan Persekutuan dan bertujuan supaya Yang di-Pertuan Agong dapat membuat keputusan bagi melantik seorang ahli Dewan Rakyat yang pada hemat Seri Paduka mungkin mendapat kepercayaan majoriti ahli Dewan Rakyat sebagai Perdana Menteri.

“Rakyat telahpun membuat keputusan untuk memilih wakil mereka. Maka, terserah kepada wakil rakyat untuk mencari penyelesaian bagi mengurai kemelut yang membelenggu rakyat jelata,” katanya, dan menambah Seri Paduka turut mengajak seluruh rakyat untuk bersama mendoakan kesejahteraan negara.

Pilihan Raya Umum ke-15 (PRU15) pada 19 Nov berakhir dengan situasi Parlimen tergantung apabila tiada parti atau gabungan parti politik mendapat majoriti mudah bagi membentuk kerajaan Persekutuan. Majoriti mudah untuk membentuk kerajaan adalah 112 kerusi.

Keputusan PRU15 menyaksikan PH memperoleh 82 kerusi; PN 73 kerusi; BN (30); GPS (23); Gabungan Rakyat Sabah (enam); Warisan (tiga); Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.–AlHijrah Online


JOHAN QARIAH BERLATIH DALAM KERETA

JOHOR BAHRU: Meskipun terpaksa melakukan latihan suara sambil memandu berikutan kekangan masa, ia tidak menghalang Sofizah Mousin muncul johan qariah Tilawah Al-Quran Peringkat Kebangsaan, malam tadi.

Sofizah, 33, dari Selangor berkata beliau juga tidak dapat melakukan persiapan terbaik berikutan masalah kesihatan anaknya, dua minggu sebelum pertandingan.

“Biasanya saya buat latihan dalam kereta, semasa memandu. Saya memang akan buat latihan suara sendiri setiap hari,” katanya kepada pemberita selepas Majlis Tilawah dan Hafazan Al-Quran Peringkat Kebangsaan (MTHQK) di Pusat Islam Iskandar di sini malam tadi.

Guru geografi Sekolah Menengah Kebangsaan Taman Sea, Petaling Jaya, Selangor itu berkata dengan kekangan dihadapinya, beliau tidak menyangka menjadi pemenang setelah tiga kali menyertai pertandingan di peringkat kebangsaan.

Menurutnya sokongan dan kata-kata semangat daripada keluarga terutama suami, Ahmad Asrol Saidi, 35, menjadi sumber kekuatan untuk pertandingan itu.

Dalam pada itu, pelajar Universiti Sains Islam Malaysia (USIM) Aiman Ridhwan Mohamad Ramlan, 24, juga tidak menyangka dinobatkan johan qari memandangkan ini merupakan penyertaan pertamanya dalam pertandingan di peringkat kebangsaan.

“Jujur saya cakap, saya (rasa diri) ini kerdil… saya kata (pada diri sendiri), boleh ke hendak bersaing (dengan ramai peserta berpengalaman) tetapi kita bertanding untuk tilawah kena ikhlaskan diri,” katanya.

Pelajar tahun akhir Ijazah Sarjana Muda Pengajian Quran dan Sunnah itu telah beberapa kali menyertai Tilawah dan Hafazan Al-Quran peringkat negeri sejak berusia 18 tahun, sebelum muncul juara tahun ini, sekali gus mewakili Perak bagi peringkat kebangsaan.

Beliau berkata misinya kini adalah melakukan persediaan bagi tilawah Al-Quran peringkat antarabangsa serta bercadang untuk bertalaqi bersama hakim-hakim peringkat kebangsaan.

“Dari segi taranum, (saya) memerlukan latihan kerap kerana taranum kena ada kematangan, dari segi tajwid dan fasahah supaya baca lebih tenang dan tidak kalut,” katanya.

Sofizah dan Aiman Ridhwan menerima wang tunai RM15,000 dan tambahan RM10,000 untuk menunaikan haji, cenderamata dan sijil penyertaan. – AlHijrah Online


HAMAS GESA ISRAEL TAMATKAN ‘JENAYAH’ TERHADAP PALESTIN

BANDARAYA GAZA: Kumpulan Hamas pada Sabtu menggesa Israel menghentikan semua perbuatan “jenayah” yang dilakukan rejim itu di wilayah yang diduduki.

Gesaan itu dibuat selepas mahkamah Israel pada Rabu mengeluarkan perintah agar sebuah sekolah milik rakyat Palestin di Tebing Barat dimusnahkan, lapor Agensi Anadolu.

Sekolah itu terletak di Kawasan C di Tebing Barat yang berada di bawah kawalan penuh Israel dan mewakili 61 peratus daripada wilayah yang diduduki.

“Israel mengabaikan norma antarabangsa, laporan dan undang-undang yang memberi tanggungjawab dan hak kepada pertubuhan kemanusiaan untuk bertindak menghentikan keganasan Israel,” kata jurucakap Hamas Hazem Qassem dalam satu kenyataan.

Beliau berkata peningkatan keganasan yang dilakukan Israel “tidak akan memberikan keabsahan kepada Israel atau berjaya menghapuskan identiti Palestin.”

Pada minggu lalu serangan udara Israel di Semenanjung Gaza telah mengorbankan 49 orang termasuk 17 kanak-kanak dan mencederakan 360 yang lain, menurut Kementerian Kesihatan Palestin.

Serangan itu terhenti di bawah persetujuan gencatan senjata dan Mesir bertindak sebagai perantara. –AlHijrah Online


JUMLAH MISKIN TEGAR KELANTAN BERKURANGAN

KUALA KRAI: Jumlah ketua isi rumah (KIR) miskin tegar yang berdaftar dalam eKasih di Kelantan menyusut kepada 10,680 orang setakat Jun tahun ini, berbanding 21,001 dalam tempoh sama tahun lepas.

Pengarah Pejabat Pembangunan Negeri Kelantan (ICU JPM) Jasri Kasim berkata pengurangan itu dipengaruhi beberapa faktor termasuk pemulihan ekonomi selepas Perintah Kawalan Pergerakan (PKP) ditamatkan dua tahun lepas.

“Selain itu ia juga didorong oleh pemberian pelbagai bantuan kesejahteraan rakyat daripada kerajaan Persekutuan dan kerajaan negeri bagi menjana semula pendapatan,” katanya.

Beliau berkata demikian kepada pemberita selepas Program Ziarah Kasih Ihsan Aidiladha di Klinik Kesihatan Pahi, di sini hari ini.

Pada program itu seramai 82 orang keluarga miskin tegar eKasih daerah Kuala Krai menerima daging segar sumbangan Bank Muamalat Malaysia Berhad dan bakul makanan daripada ICU JPM.

Jasri berkata daerah Kota Bharu mencatatkan jumlah KIR miskin tegar tertinggi iaitu sebanyak 2,092 orang diikuti Tumpat (1,385) dan Pasir Mas (1,310).

Mengenai Program Ziarah Kasih Ihsan Aidiladha, beliau berkata pihaknya dengan kerjasama Bank Muamalat Malaysia Berhad mengambil inisiatif meraikan golongan itu sempena sambutan Aidiladha.

“Program itu adalah sebahagian daripada inisiatif I Care For You ICU JPM selaras agenda Malaysia MADANI dalam membantu dan menoktahkan kemiskinan di Malaysia khususnya Kelantan,” katanya.–AlHijrah Online


MERUSUH, DUA LELAKI DITAHAN

IPOH: Dua lelaki ditahan bagi membantu siasatan kes merusuh di hadapan sebuah restoran di Station 18, Ipoh yang tular di media sosial semalam.

Ketua Polis Perak, Datuk Mior Faridalathrash Wahid berkata, dua lelaki terbabit masing-masing berusia 23 dan 27 tahun ditahan di lokasi kejadian.

Kedua-duanya ditahan selepas polis mengesan satu hantaran dalam media sosial berkaitan pergaduhan yang berlaku di kawasan terbabit dan satu laporan polis berhubung kejadian itu telah dibuat pada pukul 11.51 malam Khamis.

Jelas beliau, siasatan mendapati insiden itu melibatkan seorang lelaki yang dituduh mencuri telefon bimbit,

“Ekoran tuduhan itu, telah berlaku kejadian kejar mengejar antara mangsa dan suspek sehingga kereta dipandu mangsa melanggar sebuah kenderaan lain sebelum berlaku rusuhan oleh sekumpulan individu termasuk pekerja penghantaran makanan.

“Akibat rusuhan itu, kenderaan mangsa dirosakkan dengan menggunakan kerusi dan kon plastik serta batu,” katanya dalam satu kenyataan.

Menurut Datuk Mior Faridalathrash, berdasarkan siasatan, kecurian telefon bimbit oleh mangsa tidak dapat dibuktikan.

“Kita telah menahan dua lelaki yang disyaki terlibat dalam kejadian itu untuk siasatan di bawah Seksyen 148 Kanun Keseksaan kerana merusuh dan Seksyen 427 Kanun Keseksaan kerana khianat.

“Kita sedang mengesan beberapa individu lain bagi membantu siasatan kes tersebut. Orang ramai yang mempunyai maklumat berkaitan kejadian itu juga diminta tampil memberi keterangan,” katanya.

— AlHIjrah Online / Hamimah Hamid


AUSTRALIA MULA UJIAN KE ATAS HAIWAN HASILKAN VAKSIN COVID-19

ANKARA: Agensi sains Australia hari ini dilaporkan memulakan ujian ke atas feret (sejenis mamalia) untuk menghasilkan vaksin koronavirus.

Menurut kenyataan Organisasi Penyelidikan Saintifik dan Industri Komanwel (CSIRO), agensi sains Australia, saintis telah memulakan fasa pertama bagi menguji potensi penghasilan vaksin.

“Kita telah mula ujian klinikal bagi calon vaksin berpotensi,” kata kenyataan itu dipetik agensi berita Anadolu.

“Proses ini akan mengambil masa selama tiga bulan,” kata kenyataan itu sambil menjelaskan ujian klinikal itu dilakukan di fasiliti biosekuriti CSIRO di Geelong, Victoria.

Tindakan itu dijalankan selepas Australia merekodkan lebih 5,100 kes jangkitan koronavirus dengan 24 dilaporkan maut hari ini

Kenyataan itu berkata CSIRO merangka model biologikal pada Februari lalu tetapi penyelidik mengkajinya sejak Januari lalu.

“Ini adalah pengesahan pertama feret bertindakbalas dengan SARS-CoV-2 (virus yang menyebabkan COVID-19),” kata kenyataan itu.

SARS adalah sindrom pernafasan akut teruk.

“Penyelidik mencapai kemajuan dalam mengkaji punca jangkitan ke atas haiwan, langkah penting memahami sama ada vaksin itu berkesan,” kata kenyataan itu. — Terjemahan AlHijrah Online


DILABEL ZOO, TIMBALAN SPEAKER TEGUR AHLI PARLIMEN JAGA KELAKUAN

KUALA LUMPUR: Timbalan Yang Dipertua Dewan Rakyat Datuk Ramli Mohd Noor menegur ahli-ahli Parlimen agar sentiasa menjaga kelakuan dan etika bagi mengelak persepsi negatif berterusan masyarakat.

Berkongsi pengalaman ketika ke sebuah restoran semalam, beliau berkata terdapat individu yang melabelkan persidangan Parlimen sebagai ‘zoo’.

“Ingin saya ingatkan kepada adab semasa dalam dewan, saya ingatkan juga we are live (bersiaran langsung). Semalam saya ke kedai mamak, ini berlaku, mereka mengenali saya (dan bertanya) YB, bagaimana zoo?, saya terkejut.

“Inilah tanggapan masyarakat di luar sana. Jadi saya ingatkan, berpeganglah pada etika dan budi pekerti,” katanya selepas sesi Waktu Pertanyaan-Pertanyaan Menteri di Dewan Rakyat hari ini.

Selain itu, Ramli turut menegur ahli-ahli Parlimen yang mengadakan ‘mesyuarat kecil’ ketika sidang Dewan Rakyat berlangsung.

Katanya, mengikut Perkara 41 (e) Peraturan-Peraturan Majlis Mesyuarat Dewan Rakyat, ketika seseorang ahli itu bercakap, semua ahli yang lain hendaklah diam dan tidak boleh mengganggu dengan cara kurang beradab.–AlHijrah Online


13,000 ORANG AWAM LARI DARI ZON DE-ESKALASI IDLIB, SYRIA

IDLIB: Kira-kira 13,000 orang awam melarikan diri dari barat dan selatan wilayah Aleppo susulan serangan rejim Assad dan sekutunya.

Agensi berita Anadolu melaporkan mereka melarikan diri ke kawasan berdekatan sempadan Turki susulan serangan yang berlangsung selama dua hari, memaksa sejumlah 12,884 orang awam meninggalkan rumah mereka, menurut Kumpulan Koordinasi Tindak Balas Syria.

Mereka yang melarikan diri daripada serangan udara rejim Syria adalah dari Khan al-Asal, Kafr Naha dan Ain Jara.

“Saya tinggal di kampung Khan al-Asal di luar bandar barat Aleppo. Kami lari dari serangan tapi kami tidak tahu ke mana hendak dituju. Mungkin kami akan pergi ke Dana di Idlib.” kata Ahmad Ali kepada Anadolu.

Abdul-Razzak Rahhal berkata: “Susulan serangan berterusan saya meninggalkan kampung saya bersama 19 ahli keluarga ke Khan al-Asal kerana ianya agak stabil. Tetapi sekarang mereka menyasarkan Khan al-Asal, kami akan meninggalkannya dan tidak tahu ke mana hendak pergi selepas ini,” katanya.

Ekoran bilangan mereka yang hilang tempat tinggal semakin meningkat, kem di Idlib gagal memenuhi keperluan pelarian Syria kerana tidak cukup ruang untuk memasang lebih banyak khemah. Beribu-ribu keluarga ketika ini amat memerlukan bantuan kemanusiaan.

Pada September 2018, Turki dan Rusia bersetuju untuk menjadikan Idlib sebagai zon de-eskalasi di mana sebarang tindakan agresif adalah dilarang.

Sejak itu, lebih 1,300 orang awam terbunuh dalam serangan oleh rejim dan tentera Rusia di zon de-eskalasi susulan pelanggaran gencatan senjata.

Lebih sejuta warga Syria berpindah ke sempadan turki susulan serangan berterusan sejak tahun lepas.

Sejak perang saudara meletus di Syria pada 2011, Turki telah mengambil kira kira-kira 3.7 juta rakyat Syria yang melarikan diri dari negara mereka menjadikan Turki sebagai negara penerima pelarian tertinggi di dunia. — Terjemahan AlHijrah Online


IBU MAUT, TIGA TERMASUK KANAK-KANAK SESAK NAFAS RUMAH KEDAI TERBAKAR

JOHOR BAHRU: Seorang ibu maut, manakala tiga anaknya termasuk seorang kanak-kanak perempuan berusia tujuh tahun sesak nafas selepas rumah kedai yang didiami mereka di Jalan Senyum, Kampung Wadi Hana di sini terbakar, pagi tadi.

Komander Operasi Balai Bomba dan Penyelamat (BBP) Larkin, Penolong Kanan Penguasa Bomba Mohamad Faiz Suleiman berkata mangsa berusia 53 tahun itu disahkan meninggal dunia akibat sesak nafas, ketika menerima rawatan di Hospital Sultanah Aminah (HSA) di sini.

Beliau berkata kanak-kanak itu dan dua lagi mangsa lelaki yang berusia 18 dan 21 tahun turut dirawat di hospital sama.

“Setibanya Pasukan Keluaran Operasi (PKO) di lokasi kejadian, didapati benar berlaku kebakaran melibatkan tiga buah bangunan rumah kedai dua tingkat jenis separuh kekal yang berkeluasan 24×100 kaki, setiap satu bangunan.

“Bangunan pertama mempunyai sebuah kedai dan lima pintu bilik sewa terbakar 70 peratus, manakala bangunan kedua pula sebuah kedai dan lima pintu bilik sewa terbakar 90 peratus, serta bangunan ketiga sebuah kedai dan tiga pintu bilik sewa terbakar 65 peratus,” katanya dalam kenyataan hari ini.

Terdahulu, Mohamad Faiz berkata pihaknya menerima panggilan kecemasan pada 4.53 pagi sebelum 49 anggota dari BBP Larkin, Tebrau, Johor Jaya dan Kempas digegaskan ke lokasi kejadian.

“Bagaimanapun, punca kebakaran dan anggaran kerugian masih dalam siasatan. Operasi ditamatkan sepenuhnya pada 9.25 pagi,” tambahnya.

Sementara itu, Ketua Polis Daerah Johor Bahru Selatan ACP Raub Selamat berkata kesemua mangsa yang terlibat dalam kebakaran tersebut merupakan warga asing. — AlHijrah Online


DERA BAYI SEHINGGA MATI, SEMBILAN DITAHAN POLIS

BUKIT MERTAJAM: Polis menahan sembilan individu bagi membantu siasatan berhubung kes seorang bayi lelaki berusia 12 bulan dipercayai didera sehingga mati.

Ketua Polis Daerah Seberang Perai Tengah ACP Tan Cheng San berkata, polis menerima maklumat daripada Hospital Seberang Jaya (HSJ) pada jam 7 malam kelmarin yang memaklumkan mereka menerima pesakit yang mempunyai kesan dera.

Katanya, sewaktu dilaporkan, kanak-kanak warga tempatan itu tidak sedarkan diri sebelum disahkan meninggal dunia.

“Hasil siasatan mangsa telah dibawa ke hospital oleh seorang lelaki yang tidak dikenali berusia lingkungan 30-an.

“Lelaki itu yang juga suspek mengatakan si mati pengsan dan memerlukan rawatan sebelum beredar meninggalkan kawasan hospital,” katanya dalam kenyataan, hari ini.

Susulan itu, Cheng San berkata polis menjejaki suspek sebelum menahan sembilan lagi individu di sekitar Seberang Perai, semalam.

“Mereka terdiri daripada empat lelaki dan lima wanita warga tempatan berusia 16 hingga 48 tahun ditahan bagi membantu siasatan kes ini.

“Seorang daripada sembilan suspek yang ditahan mempunyai lima rekod jenayah dalam pelbagai kesalahan,” katanya.

Ujarnya, kesemua yang ditahan akan dibawa ke Mahkamah Majistret Bukit Mertajam bagi tujuan reman.—AlHijrah Online


COVID-19: MALAYSIA CATAT LEBIH 1 JUTA KES POSITIF

PUTRAJAYA: Kes keseluruhan positif COVID-19 di Malaysia hari ini telah mencecah angka satu juta, iaitu 1,013,438 kes.

Kementerian Kesihatan Malaysia dalam ciapan Twitter memaklumkan, kes positif harian bagi 25 Julai sebanyak 17,045 kes sekali gus menjadi jumlah tertinggi setakat ini.

Selangor masih mencatatkan negeri paling tinggi kes positif iaitu 8,500 kes manakala Wilayah Persekutuan (WP) Kuala Lumpur 2,045 kes.

Kedah hari ini merekodkan empat angka kes positif yang berjumlah 1,216 kes.

—AlHijrah Online


PENGASUH WANITA DITAHAN POLIS DISYAKI CEDERAKAN BAYI

BENTONG: Polis menahan seorang wanita yang merupakan pengasuh bayi perempuan berusia 10 bulan selepas disyaki mencederakan bayi tersebut di sebuah pusat jagaan kanak-kanak, di sini Khamis lalu.

Ketua Polis Daerah Bentong, Supt Zaiham Mohd Kahar berkata, suspek yang berusia 26 tahun ditahan sepasukan pegawai dan anggota polis dari Bahagian Siasatan Jenayah Ibu Pejabat Polis Daerah (IPD) Bentong di bandar Bentong kira-kira jam 12.30 pagi.

Siasatan awal mendapati suspek telah menarik telinga mangsa dan menyebabkan kecederaan ringan di telinga kiri bayi terbabit pada 8 Februari lalu.

“Mangsa dirujuk ke Hospital Temerloh untuk mendapatkan rawatan susulan.

“Pusat jagaan itu juga didapati tidak berdaftar dengan Jabatan Kebajikan Masyarakat (JKM),” katanya.

Suspek ditahan reman selama empat hari sehingga 14 Februari dan kes disiasat di bawah Seksyen 31(1)(a) Akta Kanak-kanak 2001 yang membawa hukuman penjara 20 tahun atau denda RM50,000 atau kedua-duanya sekali jika sabit kesalahan.

Zaiham menasihatkan agar Ibu bapa juga perlu memastikan menghantar anak-anak mereka yang dihantar ke pusat jagaan perlu memiliki kelulusan.–AlHijrah Online


PONTENG PUASA: PENIAGA SOROK MAKANAN DALAM TANDAS ELAK JUALAN DIHIDU

BACHOK: Seorang peniaga bertindak menyembunyikan lauk di dalam tandas bagi melindungi kegiatan menjual makanan kepada individu tidak berpuasa.

Kegiatan peniaga di Tangok, Bachok itu terbongkar hasil serbuan Pejabat Agama Jajahan Bachok dan Majlis Daerah Bachok semalam.

Dalam operasi sekitar sekitar jam 10 pagi hingga 12 tengah hari itu, pihak berkuasa turut merampas lebih 20 bungkus nasi berlauk ayam bersama minuman teh o ais.

Pegawai Agama Jajahan Bachok, Suratemi Mat Yusof berkata, operasi itu dilakukan hasil pemantauan pihaknya dan aduan awam yang mendapati pemilik rumah menjual makanan dan minuman kepada individu tidak berpuasa.

Hasil operasi menemukan bungkusan nasi yang disorok dalam mesin basuh bersama ayam yang sudah digoreng serta diperap di dalam tandas.

Turut ditemui, minuman yang siap dibungkus yang disembunyikan di dalam bilik tidur.

Hasil soal siasat, pemilik rumah seorang wanita berusia 40-an mengaku membungkus nasi itu sebelum pembeli yang tidak berpuasa menghubunginya untuk mengambil makanan itu.

Suratemi berkata, wanita berkenaan turut diberi amaran serta akan dipanggil untuk diberi kaunseling supaya tidak menjual makanan kepada individu tidak berpuasa.

Dalam operasi itu, tiada tangkapan dibuat berikutan mereka sempat melarikan diri sebaik menyedari kehadiran pihak berkuasa. – AlHijrah Online


PENGUMUMAN KHAS PM 2.30 PETANG INI

KUALA LUMPUR: Perdana Menteri, Tan Sri Muhyiddin Yassin akan membuat pengumuman khas petang ini, dan ia digelar ‘Perutusan Khas Kita Prihatin’.

Poster tentang pengumuman khas itu mula tular jam 10.40 pagi tadi melalui sumber-sumber rasmi kerajaan.

Perutusan Khas itu dibuat jam 2.30 petang ini menerusi saluran TV utama tanah air. Manakala siaran ulangannya pada jam 9 malam ini.

Desas desus mendakwa ia ada kaitan dengan musim Pilihan Raya Negeri Sabah yang sedang diadakan ketika negeri berkenaan mencatat penularan kes COVID-19 yang tinggi ketika ini. – AlHijrah Online


KEHADIRAN OYEN DI ZOO NEGARA LONJAK KEDATANGAN PENGUNJUNG

KUALA LUMPUR: Kehadiran ‘Oyen’, kucing yang tular ‘bersahabat’ baik dengan tikus gergasi capybara telah melonjakkan kedatangan pengunjung ke Zoo Negara hingga melebihi 3,000 orang pada hujung minggu.

Naib Presiden Zoo Negara Rosly@Rahmat Ahmat Lana berkata Oyen yang kini menjadi ‘Star of Zoo Negara’ mempunyai populariti luar biasa susulan keunikan persahabatannya dengan capybara sejak tiga tahun lepas.

“Setiap hari, 95 peratus daripada pengunjung yang datang hanya mahu melihat Oyen. Oyen sangat popular, sebab itu saya panggilnya The Star of Zoo Negara, malah kedatangan pengunjung juga meningkat dua kali ganda terutamanya pada hujung minggu,” katanya.

Beliau berkata demikian kepada pemberita selepas pemasangan papan tanda rasmi Oyen di hadapan kepungan tikus gergasi capybara di zoo berkenaan hari ini sempena Hari Kucing Sedunia yang disambut pada 8 Ogos setiap tahun.

Menurut Rosly papan tanda baharu itu menggantikan papan tanda sebelum ini yang rosak akibat ditendang pengunjung tanpa sengaja.

Dalam pada itu, beliau berkata pihaknya berhasrat untuk mencarikan pasangan buat Oyen agar kucing itu mempunyai anak.

“Kami sedang berusaha untuk mencari pasangan yang sama jenis dan seusia dengan Oyen. Jadi, jika Oyen sudah tiada, akan ada anaknya nanti di sini untuk tatapan pengunjung,” katanya.

Rosly berkata pihak zoo juga akan bertindak menjaga kebajikan kucing berkenaan termasuk memberi makanan bernutrisi selain memantau tahap kesihatannya.

“Berbanding dahulu, Oyen kini sudah jinak dan boleh didekati. Tujuan kami mahu rapat dengan Oyen supaya jika satu hari nanti Oyen jatuh sakit, mudah untuk kami pegang dan merawatnya,” katanya.

Persahabatan dua haiwan berlainan spesies itu menjadi tarikan baharu Zoo Negara selepas video memaparkan Oyen yang merupakan kucing buangan, tidur dan memeluk capybara tular menerusi media sosial. –AlHijrah Online


LELAKI ORANG ASLI MAUT DIBAHAM HARIMAU

GUA MUSANG:  Seorang lelaki Orang Asli ditemukan meninggal dunia dengan kaki kirinya hilang disyaki dibaham harimau selain kesan cakaran haiwan itu pada kepala dan badannya, di kawasan hutan Pos Pasik di sini semalam.

Ketua Polis Daerah Gua Musang Supt Sik Choon Foo ketika dihubungi mengesahkan pihaknya menerima laporan berkaitan penemuan mayat lelaki berusia 25 tahun itu dan operasi membawa keluar mayat telah dimulakan pagi ini.

“Mayat dijumpai oleh penduduk semalam. Pihak polis sudah pergi ke lokasi untuk membawa keluar mayat dan dibawa ke hospital untuk proses selanjutnya.

“Tempoh diambil untuk sampai ke kampung itu kira-kira dua hingga tiga jam dan bergantung kepada keadaan cuaca,” katanya.

Sementara itu, Pengerusi Jawatankuasa Pembangunan Keselamatan Kampung Orang Asli Mohd Sani Nahtiman berkata mangsa, Pisie Amud, dari suku kaum Temiar, dikatakan tidak pulang ke rumahnya di Kampung Sugi setelah keluar menyumpit pada Selasa lepas.

Beliau berkata penduduk mula keluar mencari mangsa setelah menyedari kehilangannya dan menemukan motosikal, peralatan menyumpit serta kesan tapak kaki harimau di beberapa lokasi berlainan di atas bukit Kampung Perwer berdekatan dengan kawasan ladang kelapa sawit.

“Kira-kira 6 petang semalam, saya bersama 10 penduduk kampung bergegas ke tempat kejadian setelah dimaklumkan berkaitan penemuan terbabit.

“Berpandukan kesan tapak kaki yang dipercayai harimau itu, saya dan tiga penduduk berjalan sejauh 500 meter mengikut jejak yang ditinggalkan sebelum menemui mayat mangsa,” katanya kepada pemberita di Kampung Perwer di sini hari ini.

Mohd Sani berkata seramai 20 individu berkawal secara bergilir-gilir di sekitar kawasan mayat bermula 9 malam tadi sementara menunggu ketibaan polis ke tempat kejadian.

“Kira-kira 4 pagi tadi, harimau belang itu datang kembali mungkin untuk mengambil mayat mangsa tetapi penduduk yang berkumpul bertindak membuat bising dan memasang mercun untuk menghalaunya,” katanya.–AlHijrah Online


RUKUN NEGARA BUKAN HANYA DIJULANG MELALUI BACAAN – AGONG

KUALA LUMPUR: Prinsip Rukun Negara adalah formula untuk kekal menyatupadukan rakyat negara ini dan ia perlu dihayati dan dijulang tidak hanya menerusi bacaan pada setiap kali negara menyambut Hari Kebangsaan.

Titah Yang di-Pertuan Agong Al-Sultan Abdulllah Ri’ayatuddin Al-Mustafa Billah Shah, roh dan semangat rukun negara hendaklah dihayati dan diamalkan dalam setiap aspek kehidupan seharian.

“Lima prinsip Rukun Negara adalah formula bagaimana rakyat yang berbilang bangsa, agama, budaya dan bahasa boleh mengatasi segala perbezaan serta kepelbagaian tersebut, seterusnya hidup secara rukun dan damai.

“Rukun Negara juga menuntut sebuah negara bangsa yang dibentuk atas keteguhan pegangan agama yang kukuh, manakala rakyat pula dituntut untuk mencurahkan taat setia kepada raja yang menjadi payung dan lambang kedaulatan negara,” titah baginda.

Tambah baginda, Perlembagaan Persekutuan termasuk semua perkara hak keistimewaan yang telah disepakati sebelum ini hendaklah dihormati dan dipertahankan.

Seri Paduka bertitah demikian dalam Titah Diraja bersempena sambutan 50 tahun Rukun Negara dan Hari Kebangsaan 2020 di Putrajaya yang diadakan dalam norma baharu dan secara sederhana susulan penularan wabak COVID-19.

Sempena sambutan hari ini, Al Sultan Abdullah mengajak seluruh rakyat untuk menghargai serta menjaga kemerdekaan dan keamanan yang dikecapi negara.

“Sesungguhnya keharmonian dan kerukunan hidup dalam sebuah masyarakat yang berbilang kaum merupakan tunjang kepada kekuatan negara.

“Beta berkeyakinan, jika semangat yang terkandung dalam Rukun Negara terus dihayati dan tersemat kukuh di setiap jiwa rakyat Malaysia, insya-Allah, negara kita akan terus kekal aman dan damai serta akan menjadi sebuah negara yang kukuh dan makmur dengan rakyat yang bersatu padu,” titah baginda.

Turut berkenan berangkat ke sambutan Hari Kebangsaan dan Ulang Tahun ke-50 Rukun Negara, Raja Permaisuri Agong Tunku Hajah Azizah Aminah Maimunah Iskandariah. Hadir sama, Perdana Menteri Tan Sri Muhyiddin Yassin serta menteri-menteri kabinet.

Sambutan Hari Kebangsaan sempena ulangtahun kemerdekaan negara ke-63 tahun ini bertemakan ‘Malaysia Prihatin’. — AlHijrah Online


PAS TAWAN KESEMUA 14 KERUSI PARLIMEN DI KELANTAN

KOTA BHARU: Kesemua calon yang bertanding atas tiket PAS pada Pilihan Raya Umum ke-15 (PRU15) di Kelantan menawan keseluruhan 14 kerusi Parlimen yang dipertandingkan di negeri itu.

Kejayaan itu menyaksikan parti gabungan Perikatan Nasional (PN) iaitu PAS memenangi sembilan kerusi manakala Bersatu menawan lima kerusi.

Empat belas kawasan Parlimen terbabit ialah Tumpat, Pengkalan Chepa, Kota Bharu, Pasir Mas, Rantau Panjang, Kubang Kerian, Bachok, Ketereh, Tanah Merah, Pasir Puteh, Machang, Jeli, Kuala Krai dan Gua Musang.

Pengarah Suruhanjaya Pilihan Raya (SPR) Kelantan Fakhrul Razi Ab Wahab berkata proses pengundian di negeri itu berjalan lancar dengan 70 peratus pengundi telah menunaikan tanggungjawab mereka.

“Kesemua 14 kerusi Parlimen di Kelantan dimenangi oleh parti PAS. Keputusan awal yang kita peroleh ialah bagi Parlimen Pasir Puteh pada 10.35 malam manakala keputusan terakhir adalah untuk Parlimen Kubang Kerian pada 12.18 tengah malam,” katanya pada sidang media di Wisma Persekutuan di sini.

Sementara itu, Pengerusi PN Kelantan Datuk Ahmad Yakob menyifatkan kejayaan PAS dan Bersatu sebagai membuktikan bahawa pengundi tidak melihat kepada parti atau calon yang bertanding, sebaliknya memberi tumpuan kepada manifesto yang dibawa oleh gabungan parti berkenaan.

“Saya melihat anak-anak muda Kelantan telah memberi kerjasama yang tinggi. (Kemenangan) ini juga memaparkan mesej daripada kalangan anak muda.

“Justeru itu, PAS akan terus memberi khidmat terbaik atas nama PN kepada rakyat,” katanya pada sidang media di Pejabat PAS Kelantan di sini.

Dalam pada itu, Fakhrul Razi berkata pihaknya turut menerima permohonan calon Barisan Nasional (BN) Tengku Razaleigh Hamzah supaya pengiraan semula undi dibuat bagi kerusi Parlimen Gua Musang.

Bagaimanapun, katanya, SPR menolak permohonan itu dengan alasan pengiraan semula tidak boleh dibuat di pusat penjumlahan rasmi undi.

“Pengiraan semula hanya boleh dibuat di saluran sekiranya majoriti yang diperoleh pemenang kurang daripada empat peratus.

“Sekiranya tidak berpuas hati, calon kena buat petisyen pilihan raya berdasarkan asas tertentu,” katanya.

Tengku Razaleigh, yang memperoleh 21,663 undi, tewas kepada calon PAS-Bersatu Datuk Mohd Azizi Abu Naim, yang menang tipis dengan majoriti 163 undi apabila memperoleh 21,826 undi. –AlHijrah Online


ADIK BERADIK GADUH GUNA PARANG ANGKARA HUTANG

SUNGAI PETANI: Dua beradik ditahan polis kerana bergaduh menggunakan parang di sebuah kedai bunga, di sini.

Ketua Polis Daerah Kuala Muda, ACP Adzli Abu Shah berkata, kejadian dipercayai berlaku pada jam 1 petang apabila kedai bunga milik abang suspek didatangi adiknya lalu memarahi dan meminta hutang.

Dalam kejadian itu, suspek bertindak mengambil sebilah parang lalu mengamuk sehingga memecahkan cermin kaca pintu dan dinding kedai serta mengugut untuk mencederakan mangsa serta kakak iparnya.

Suspek kemudiannya membuka laci meja dan mengambil sejumlah wang sebelum pergi meninggalkan kedai bunga itu lantas abang mangsa membuat laporan polis di Balai Polis Kuala Muda.

Susulan itu, suspek berjaya ditahan kira-kira jam 10 malam tadi di lokasi yang tidak jauh dari tempat kejadian.

Hasil siasatan mendapati dua beradik lelaki berumur 29 dan 36 tahun itu dipercayai bergaduh akibat hutang.

Kes disiasat mengikut Seksyen 323/506 Kanun Keseksaan kerana kesalahan menakutkan secara jenayah dan boleh dihukum penjara sehingga dua tahun atau denda, atau kedua-duanya sekali.


MEDIUM DAKWAH: KERAJAAN PERLUAS PERANAN TV ALHIJRAH

KUALA LUMPUR: Kerajaan akan memperluas lagi peranan saluran TV Islam tanah air, TV Alhijrah sebagai medium dakwah dan kefahaman Islam dalam masyarakat pada masa akan datang.

Perkara itu antara yang dibincangkan Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad Albakri bersama Pengerusi TV Alhijrah, Datuk Hussamuddin Yaacub.

Menurut Zulkifli, kerajaan mengalu-alukan cadangan daripada orang ramai bagi memperkasakan lagi saluran televisyen berkenaan.

“Saya amat hargai dan meneliti setiap cadangan anda untuk penambahbaikan stesen TV Islam pertama negara ini,” kata Zulkifli menerusi ciapan di akaun Twitter beliau.

Menerusi perjumpaan dengan Hussamuddin yang juga Pengerusi Lembaga Pengarah Kumpulan Karangkraf itu, turut dibincang adalah tentang pencapaian semasa TV Alhijrah.

Sebelum ini, Alhijrah Online melaporkan bahawa stesen televisyen tersebut akan membayar zakat perniagaan buat pertama kali dalam sejarah sepanjang 11 tahun penubuhannya melalui keuntungan tahun 2020.

Zulkifli melakukan sujud syukur sebaik menerima khabar gembira itu daripada Ketua Pegawai Eksekutif TV Alhijrah, Namanzee Harris.

“TV Alhijrah adalah ‘adik bongsu’ jika dibandingkan dengan stesen TV lain. Namun, ia mempunyai kedudukan tersendiri, sentiasa disegani dan terus memperkukuh peranannya dalam usaha menyampaikan mesej dakwah kepada masyarakat.

“Dengan zakat, insya-Allah segala urusan akan menjadi lebih berkat,” katanya.

Sementara itu Namanzee, dalam satu catatan di Facebooknya semalam berkongsi kesyukuran kakitangan TV Alhijrah mengenai pengumuman yang dibuatnya dalam sesi ‘townhall’ untuk suku kedua tahun 2021 yang diadakan menerusi dalam talian.–Alhijrah Online


COVID-19: MALAYSIA CATAT KES BAHARU TERENDAH DENGAN 10 KES SEJAK PKP, TIADA KEMATIAN

PUTRAJAYA: Jumlah kes positif baharu COVID-19 hari ini mencatat angka paling rendah dengan 10 kes, sejak Perintah Kawalan Pergerakan (PKP) dilaksanakan mulai 18 Mac lepas, sekali gus menjadikan jumlah kumulatif terkini 7,629 kes.

Lebih menggembirakan hari ini juga sekali lagi tiada kes kematian dicatatkan seperti sejak seminggu lepas dan jumlah kumulatif maut kekal pada 115.

Ketua Pengarah Kesihatan Datuk Dr Noor Hisham Abdullah berkata terdapat 86 kes pulih dan dibenarkan discaj pada hari ini.

“Ini menjadikan jumlah kumulatif kes pulih sepenuhnya daripada COVID-19 dan telah discaj dari wad adalah sebanyak 6,169 kes atau 80.9 peratus daripada jumlah keseluruhan kes.

“Setakat dilaporkan hari ini, hanya lapan kes positif COVID-19 sedang dirawat di Unit Rawatan Rapi (ICU) dengan empat daripadanya memerlukan bantuan pernafasan,” katanya pada sidang media harian perkembangan COVID-19, di sini hari ini.

Beliau berkata, semua kes baharu itu adalah penularan tempatan dengan lima kes daripadanya melibatkan bukan warga Malaysia dan tiada kes import yang mendapat jangkitan di luar negara.

Mengulas perkembangan Perintah Kawalan Pergerakan Bersyarat (PKPB) sejak 4 Mei lepas, Dr Noor Hisham menjelaskan trend penularan COVID-19 dalam kalangan masyarakat setempat semakin berkurangan.

“Hampir sebulan penguatkuasaan PKPB di negara kita, didapati jumlah kes positif dari 4 Mei sehingga semalam adalah 1,189 kes dengan kes melibatkan warga Malaysia hanya 22.7 peratus (270 kes), manakala 77.3 peratus (919 kes) pula melibatkan kes bukan warganegara termasuk 383 kes warga asing di tiga Depot Tahanan Imigresen.

“Pencapaian ini tidak mungkin tercapai tanpa kerjasama dan kepatuhan orang ramai kepada nasihat, saranan dan prosedur operasi standard (SOP) kerajaan, serta juga aktiviti penguatkuasaan oleh pelbagai agensi kerajaan.

“Justeru, KKM ingin mengucapkan syabas dan terima kasih kepada pelbagai industri dan orang ramai kerana sudi memikul beban bersama kerajaan demi kepentingan komuniti dan negara. Jika usaha ini diteruskan, pastinya kita dapat memutuskan rantaian COVID-19 di Malaysia,” katanya.

Sementara itu, Dr Noor Hisham berkata orang awam boleh menggunakan fungsi ‘Hotspot Tracker’ melalui aplikasi MySejahtera bagi membantu rakyat Malaysia menyesuaikan diri dengan aktiviti harian termasuk merancang perjalanan harian dan mengenal pasti kawasan berisiko di mana kes COVID-19 dilaporkan.

“Fungsi ini dapat membantu rakyat mengenal pasti sekiranya terdapat kes-kes yang dilaporkan dalam lingkungan satu kilometer dari kawasan yang dicari dalam tempoh 28 hari.

“…oleh itu, fungsi ini boleh dijadikan panduan kepada setiap pengguna dalam membuat keputusan untuk bergerak dari satu tempat ke tempat yang lain,” katanya.

Dr Noor Hisham turut menggalakkan orang ramai supaya memuat turun aplikasi itu untuk menggunakan fungsi-fungsi penting, termasuk penilaian kendiri kesihatan serta maklumat terkini daripada Pusat Kesiapsiagaan dan Tindak Cepat Krisis (CPRC) KKM.

Bagaimanapun, beliau berkata rakyat disarankan mengelakkan perjalanan tidak perlu ke kawasan-kawasan yang mempunyai risiko jangkitan COVID-19. — BERNAMA


KPM ARAH SIASATAN MENYELURUH ISU SENJATA MAINAN DALAM SATU PROGRAM DI SEKOLAH

NIBONG TEBAL: Kementerian Pendidikan Malaysia (KPM) telah mengarahkan siasatan menyeluruh berhubung penampilan senjata mainan dalam satu program yang dipercayai berkaitan solidariti bersama Palestin di sebuah sekolah, yang tular di media sosial baru-baru ini.

Menteri Pendidikan Fadhlina Sidek berkata KPM akan mengambil tindakan selanjutnya berhubung isu berkenaan sebaik sahaja pihaknya menerima laporan.

Beliau berkata program Minggu Solidariti Palestin di sekolah adalah digalakkan kerana ia penting untuk pemahaman nilai-nilai positif dalam kalangan pelajar, namun pihaknya tidak berkompromi dengan unsur-unsur radikalisme, ekstremis, atau keganasan.

“Mesti ada laporan sebelum kita ambil apa-apa tindakan, dan ia (program) juga mesti mematuhi garis panduan yang ditetapkan, malah garis panduan (Minggu Solidariti Palestin) ini juga sangat jelas. Sebab itulah kita telah adakan satu libat urus bersama pihak-pihak yang berkaitan.

“Apa yang boleh, dan tak boleh dilakukan dan sebagainya….Jadi kita minta semua pihak khususnya institusi pendidikan, untuk berikan perhatian penuh terhadap garis panduan yang telah kita keluarkan,” kata Ahli Parlimen Nibong Tebal itu kepada pemberita di sini hari ini.

Beliau berkata demikian ketika ditemui selepas merasmikan Taman Angkat Amanita Taman Pekaka di Sekolah Menengah Kebangsaan (SMK) Saujana Indah, di sini yang turut dihadiri Ketua Polis Pulau Pinang, Datuk Khaw Kok Chin.

Terdahulu, tular di media sosial rakaman video satu program di sebuah sekolah yang dikatakan memaparkan unsur ekstremisme, dipercayai bagi menyatakan sokongan kepada rakyat Palestin.

Bagaimanapun KPM mengesahkan program yang dipaparkan rakaman video itu dianjurkan di luar tempoh waktu pelaksanaan Minggu Solidariti Palestin dan tidak mengikuti garis panduan yang ditetapkan.–AlHijrah Online


KEMPEN BELI BARANGAN MALAYSIA BANTU WUJUDKAN PEKERJAAN BAHARU

KUALA LUMPUR: Inisiatif Kempen Beli Barangan Malaysia (KBBM) yang digerakkan Kementerian Perdagangan Dalam Negeri dan Hal Ehwal Pengguna (KPDNHEP) bukan sahaja membantu memulihkan ekonomi domestik, tetapi turut menyumbang kewujudan pekerjaan baharu.

Penolong Pengarah Kanan Bahagian Pembangunan Perniagaan (KPDNHEP) Redzuan Jaris berkata, sambutan mengalakkan terhadap barangan tempatan akan membantu kelangsunagan peniaga yang seterusnya mampu untuk menggaji pekerja tambahan.

“Apabila ada permintaan maka akan wujud penawaran. Hal ini akan menjana ekonomi atau pendapatan usahawan-usahawan di luar sana.

“Maka bila pendapatan itu meningkat saat sukar ini, pekerjaan sedia ada itu dapat dikekalkan malah akan mewujudkan pekerjaan baru untuk orang lain di luar sana,” katanya.

Tambah beliau pemulihan ekonomi tempatan yang memberangsangkan antara bukti orang ramai mula sedar tentang kepentingan membeli barangan buatan Malaysia.

Setakat suku ketiga tahun inI, KPDNHEP turut merekodkan peningkatan jualan barangan tempatan sebanyak 485.31 peratus menerusi platform jualan secara dalam talian.

Lima lagi kategori seperti pasar raya, kedai serbaneka dan stesen minyak juga menunjukkan peningkatan peratusan jualan barangan tempatan yang ketara. — AlHijrah Online


‘PAK LI MEDICATED PLASTER’ MENGANDUNGI RACUN: KKM

KUALA LUMPUR: Kementerian Kesihatan Malaysia (KKM) menasihati orang ramai agar mengelakkan dari membeli dan menggunakan produk tradisional ‘Pak Li Medicated Plaster’ setelah dikesan mengandungi racun berjadual Diphenhydramine.

Ketua Pengarah Kesihatan Malaysia, Datuk Dr Noor Hisham Abdullah berkata pendaftaran produk jenis plaster itu telah dibatalkan pada 5 Dis lepas berikutan pengesanan racun berjadual itu di dalam produk berkenaan yang tidak dibenarkan dalam formulasi produk tradisional.

Beliau berkata, Diphenhydramine adalah sejenis antihistamin yang dikawal di bawah Akta Racun 1952 dan hanya boleh diperoleh daripada doktor atau ahli farmasi.

“Diphenhydramine digunakan untuk melegakan reaksi alahan dan kesan sampingannya yang digunakan secara tropikal termasuk ruam, gatal-gatal serta peningkatan kepekaan terhadap cahaya,” katanya dalam kenyataan hari ini.

Dr Noor Hisham berkata penjual dan pengedar produk ini perlu menghentikan penjualan dan pengedarannya dengan serta merta kerana ia melanggar Akta Jualan Dadah 1952 dan Peraturan-peraturan Kawalan Dadah dan Kosmetik 1984.

“Individu yang melakukan kesalahan di bawah Peraturan-peraturan ini boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya.

“Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya,” katanya.

Beliau berkata, orang awam yang sedang menggunakan produk ini dinasihatkan agar segera menghentikan penggunaannya dan mendapatkan nasihat professional kesihatan jika mengalami sebarang ketidakselesaan atau kesan.


UBAH SUAI KUASA VETO: DR MAHATHIR

NEW YORK: Perdana Menteri Malaysia Tun Dr Mahathir Mohamad berkata sudah tiba masanya untuk kuasa veto diubah suai jika pun ia tidak dapat dimansuhkan sepenuhnya serta menggesa Pertubuhan Bangsa-Bangsa Bersatu (PBB) kembali kepada tujuan asal penubuhannya.

Beliau mencadangkan supaya penggunaan kuasa veto hanya sah jika dua negara yang mempunyai kuasa veto bersama tiga anggota yang tidak memiliki kuasa veto bersetuju untuk menggunakannya demi memastikan kekerapan salah guna kuasa veto berkurangan.

“Negara yang memiliki kuasa veto tidak sepatutnya menganggap diri mereka sentiasa tidak terkecuali daripada undang-undang dan norma antarabangsa,” kata Dr Mahathir ketika menyampaikan kenyataannya pada Perbahasan Umum Sesi ke-74 Perhimpunan Agung Pertubuhan Bangsa-Bangsa Bersatu (UNGA) di sini Jumaat.

Beliau berkata lima negara mendakwa mencapai kemenangan dalam Perang Dunia Kedua tiga suku abad yang lalu, dan atas dasar itu, menegaskan hak untuk memerintah dunia, dengan memberikan diri mereka kuasa veto terhadap semua negara dunia dalam PBB.

“Berapa lama lagi kumpulan ini harus dibenarkan untuk menggunakan kuasa ini Berapa lama, selama-lamanya Jangka masa yang tidak dinyatakan itu nampaknya kekal,” kata beliau sambil merujuk kepada kuasa veto yang dimiliki oleh lima anggota tetap Majlis Keselamatan PBB-China, Perancis, Rusia, United Kingdom dan Amerika Syarikat.

Dr Mahathir berkata bahawa kuasa veto itulah yang menyebabkan perlumbaan memiliki senjata, dengan setiap dari lima negara berkenaan menggunakan kekuatan tentera masing-masing bagi mencabar sebarang percubaan untuk melucutkan kuasa veto masing-masing.

Perdana Menteri menegaskan bahawa sebenarnya kuasa veto adalah bertentangan dengan semua prinsip hak asasi manusia yang negara-negara itu sendiri sendiri mendakwa memperjuangkannya.

“Setiap daripada negara ini boleh menafikan kehendak hampir 200 negara lain. Ia benar-benar dan sama sekali tidak demokratik. Anehnya, ada di antara mereka yang menyelar negara-negara lain di dunia kerana kononnya tidak demokratik atau tidak cukup demokratik,” kata Dr Mahathir.

Beliau menyatakan bahawa ia menghapuskan tujuan asal PBB yang mereka wujudkan dan memastikan bahawa semua penyelesaian tehadap semua konflik boleh dinafikan oleh mana-mana daripada mereka, dan dengan itu menggagalkan semua usaha untuk menyelesaikan masalah.

“Kita mesti mengembalikan kepada tujuan asal organisasi yang hebat ini – Pertubuhan Bangsa-Bangsa Bersatu. Kita mesti menghukum negara yang mencetuskan perang dan perlu menjadikan dunia aman untuk semua.

“Itu adalah misi asal kita dan ia harus dikekalkan sebagai misi kita. Hanya jika kita berjaya, kita boleh menganggap bahawa kita adalah masyarakat bertamadun,” kata Perdana Menteri.

“Tiga suku abad adalah sesuatu yang lama. Kita tidak boleh dijadikan tebusan disebabkan peristiwa-peristiwa yang telah berlalu lama,” tegasnya.

Beliau mengulangi pandangan bahawa struktur PBB sekarang menyebabkan ia tidak mampu untuk mencapai matlamat prinsipnya iaitu menghalang peperangan antara negara.

“Memang, struktur itu telah menggalakkan peperangan antara negara dan dengan negara,” kata beliau.

Dr Mahathir sekali lagi menegaskan bahawa PBB telah gagal melindungi negara miskin daripada terjerumus ke kancah perang tetapi telah mencapai hasil yang baik dalam bidang lain.

Beliau memuji peranan PBB dalam menyumbang terhadap bidang kesihatan yang lebih baik, meringankan penderitaan beberapa segmen golongan miskin dan yang memerlukan, dan menjamin tahap keselamatan dan kestabilan di kawasan-kawasan yang dilanda konflik dalaman.

“Badan dunia itu boleh melakukan lebih banyak lagi. Tetapi ia mengalami kekangan dana. Negara termasuk yang amat kaya tidak melunaskan sumbangan mereka. Ini amat memalukan,” kata beliau.

Dr Mahathir berkata negara-negara perlu menyokong PBB walaupun ia gagal menghalang peperangan kerana usaha badan dunia itu terhadap bidang kesihatan, pendidikan dan keselamatan sosial menjadikan kewujudan PBB sebagai relevan.

Beliau mengucapkan terima kasih kepada petugas PBB atas kerja dan dedikasi mereka dalam bidang-bidang bidang ini, dan Perdana Menteri berkata Malaysia dapat menyumbang kepada badan dunia itu dengan melaksanakan misi-misi pengaman di kebanyakan negara.

“Saya menaruh harapan apabila tiba masanya khidmat mereka tidak lagi diperlukan apabila negara-negara dapat memastikan keselamatan mereka sendiri,” kata beliau.

Dr Mahathir juga menggesa PBB memainkan peranan utama dalam memulihkan kerajaan yang gagal sambil menjelaskan bahawa banyak negara telah gagal kerana jentera pentadbiran tidak berfungsi dengan baik.

Teknologi moden boleh membantu tetapi ada keperluan untuk latihan yang baik, katanya. — BERNAMA


GUNUNG BERAPI TONGA MELETUS: TIADA ANCAMAN TSUNAMI KEPADA MALAYSIA

KUALA LUMPUR: Tiada ancaman tsunami kepada Malaysia susulan kejadian letusan gunung berapi dasar laut di perairan Tonga, kira-kira 12.17 tengah hari semalam.

Perkara itu disahkan Ketua Pengarah Jabatan Meteorologi Malaysia (MET Malaysia), Muhammad Helmi, hasil pemantauan berterusan daripada pihaknya.

“Pemerhatian juga dilakukan berdasarkan semakan bacaan tolok pasang surut, boya antarabangsa dan tempatan serta maklumat laman sesawang Regional Tsunami Service Providers (RTSP).

“MET Malaysia akan memaklumkan sebarang perkembangan terkini yang berkaitan dari semasa ke semasa,” katanya dalam kenyataannya, hari ini.

Semalam, letusan gunung berapi di Pasifik Selatan mencetuskan gelombang tsunami di Tonga berdekatan utara Jepun selain amaran gelombang laut berbahaya dikeluarkan sejauh pantai barat Amerika Syarikat (AS).—AlHijrah Online


RAKYAT TURKI DINOBAT TOKOH TAHUN INI KERANA SOKONG RAKYAT PALESTIN

RAMALLAH: Sebuah kumpulan Palestin pada Jumaat memilih pengerusi Kumpulan Persahabatan Turki-Palestin di Parlimen Turki sebagai Tokoh Tahun Ini, Yang Menyokong Perjuangan Palestin.

Agensi berita Anadolu melaporkan pada Sabtu bahawa Lady of the Earth Foundation memberikan anugerah itu bagi 2019 kepada Huseyin Tanriverdi dalam satu majlis yang berlangsung di bandar Ramallah di Tebing Barat.

Tanriverdi merupakan rakyat Turki pertama menerima anugerah itu, yang diberikan sejak 2008.

“Kami tidak melindungi perjuangan Palestin dan al-Aqsa semata-mata untuk mendapatkan anugerah ini,” kata Tanriverdi kepada Anadolu selepas majlis itu.

“Kami melindungi Palestin di Turki mahupun di arena antarabangsa kerana ia adalah satu kewajipan demi kemanusiaan dan kepercayaan kita.” — BERNAMA


KERAJAAN PERPADUAN CETUSAN KEBIJAKSANAAN AGONG BERJAYA WUJUD KESTABILAN POLITIK – PM

KUALA LUMPUR: Kerajaan Perpaduan yang lahir daripada cetusan kebijaksanaan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah berjaya mempertaut kesatuan permuafakatan, dan selanjutnya mewujudkan kestabilan politik negara.

Perdana Menteri Datuk Seri Anwar Ibrahim berkata, keadaan itu memberi ruang ke arah pertumbuhan ekonomi negara, keyakinan pelabur domestik dan luar negara serta mengatur tatakelola pemerintahan yang mampan dan wajar menjamin kesejahteraan dan keselesaan rakyat.

“Berbekalkan tekad dan semangat “Membangun Malaysia MADANI”, Kerajaan Perpaduan beriltizam untuk berusaha dengan tekun memacu pertumbuhan dan mempertahankan keadilan dan nilai murni manusiawi.

“Belanjawan Malaysia MADANI 2023 telah diluluskan sebulat suara pada Mesyuarat Pertama Penggal Kedua Parlimen Kelima Belas lalu. Maka, bertambah ampuh tekad ke arah pelaksanaan 3 Tekad dan 12 Ikhtiar Utama Belanjawan MADANI terutama dalam bidang keterjaminan makanan, ekonomi digital, peranan IKS dan menoktah kemiskinan tegar,” kata Anwar ketika berucap di Istiadat Sempena Ulang Tahun Hari Keputeraan Rasmi Yang di-Pertuan Agong di Istana Negara hari ini.

Tambah Anwar, kebijakan ekonomi yang direncanakan oleh jemaah menteri, penjawat awam dan sektor swasta melonjak pertumbuhan ke 5.6 peratus Keluaran Dalam Negara Kasar (KDNK) dan jumlah pelaburan RM71.4 bilion berjaya diperoleh pada suku pertama 2023.

Selain usaha pemulihan ekonomi, Kerajaan Perpaduan sedang menumpukan usaha untuk menangani isu kos sara hidup, kenaikan harga barang selain memastikan keterjaminan makanan yang kini menjadi fenomena di seluruh dunia. – AlHijrah Online


TAFSIR SENDIRI AYAT AL-QURAN: PDRM RAKAM PERCAKAPAN HOWARD LEE

KUALA LUMPUR: Polis Diraja Malaysia (PDRM) mengesahkan telah merakam percakapan Howard Lee Chuan How semalam bagi membantu siasatan berhubung dakwaan Ahli Parlimen Ipoh Timur itu menghina agama Islam dengan mentafsir sendiri ayat al-Quran.

Pengarah Jabatan Siasatan Jenayah Bukit Aman Datuk Seri Mohd Shuhaily Mohd Zain berkata rakaman percakapan Lee diambil pada 3 petang di Ipoh, Perak mengikut Seksyen 112 Kanun Tatacara Jenayah.

Beliau berkata kes disiasat oleh Unit Siasatan Jenayah Terkelas, Bahagian D5, JSJ Bukit Aman di bawah Seksyen 505 (c) Kanun Keseksaan serta Seksyen 233 Akta Komunikasi dan Multimedia 1998.

“Kertas siasatan akan dirujuk ke Pejabat Peguam Negara selari dengan peruntukan Perkara 145(3) Perlembagaan Persekutuan dalam tempoh terdekat,” menurutnya dalam kenyataan malam tadi.

Mohd Shuhaily menggesa orang ramai agar menjadi pengguna media sosial yang bijak selain tidak menyalahi undang-undang berkaitan isu 3R (kaum, agama dan raja) ketika menggunakan platform itu.

Beliau berkata tindakan tegas akan diambil terhadap mana-mana pihak yang menjejaskan ketenteraman awam dan keselamatan negara.

Terdahulu, Lee memohon maaf secara terbuka atas tindakan beliau memetik ayat al-Quran dalam satu video di laman media sosialnya baru-baru ini.

Ahli politik itu berkata beliau sama sekali tidak berniat menyentuh sensitiviti masyarakat Islam malah menyambut baik saranan Setiausaha Agung UMNO Datuk Dr Asyraf Wajdi Dusuki berhubung perkara tersebut.

Pada Jumaat lepas, Mohd Shuhaily berkata pihaknya akan merekod keterangan Lee dalam masa terdekat dan siasatan dijalankan oleh Unit Siasatan Jenayah Terkelas JSJ Bukit Aman.

Sebelum ini, Ketua Polis Perak Datuk Seri Mohd Yusri Hassan Basri berkata laporan asal atau laporan pertama kes itu dibuat di Balai Polis Jalan Tun Razak, Kuala Lumpur.

Badan bukan kerajaan iaitu Jalinan Bersatu Sahabat (Jabat) Perak turut membuat laporan berhubung isu sama pada Khamis lepas. — AlHijrah Online


AGONG, RAJA PERMAISURI BERANGKAT KE MAJLIS SANTAPAN AIDILFITRI DI ISTANA NEGARA

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan berangkat ke Majlis Santapan Hari Raya Aidilfitri di Istana Negara di sini, hari ini.

Keberangkatan tiba Seri Paduka berdua di Dewan Santapan Utama, Istana Negara kira-kira pukul 10.10 pagi diiringi Perdana Menteri Datuk Seri Anwar Ibrahim dan isteri, Datuk Seri Dr Wan Azizah Wan Ismail serta Timbalan Perdana Menteri Datuk Seri Dr Ahmad Zahid Hamidi.

Antara menteri yang hadir ialah Menteri Dalam Negeri Datuk Seri Saifuddin Nasution Ismail, Menteri Komunikasi dan Digital Fahmi Fadzil dan Menteri Pengangkutan Anthony Loke.

Selain itu, antara dif kenamaan yang hadir adalah Ketua Setiausaha Negara Tan Sri Mohd Zuki Ali dan Yang Dipertua Dewan Negara Tan Sri Rais Yatim.

Majlis itu turut disertai perwakilan asing, antaranya dari Singapura, Indonesia, Amerika Syarikat, Turkiye, dan Brunei.

Kira-kira 2,000 hadirin yang terdiri daripada penjawat awam, pemimpin masyarakat serta komuniti Orang Asli turut memeriahkan majlis itu.

Al-Sultan Abdullah dan Tunku Azizah kemudian berkenan meluangkan masa beramah mesra bersama hadirin.

Majlis santapan berkenaan dijadual berlangsung sehingga 2 petang ini.–AlHijrah Online


SUAMI ISTERI DIDAKWA DERA ANAK SAUDARA SEHINGGA MATI

IPOH: Sepasang suami isteri didakwa di Mahkamah Majistret Ipoh hari ini atas pertuduhan mendera anak saudara mereka sehingga mati dua minggu lalu.

Tertuduh Zainuddin Noh dan Norhazleyana Azreen Abdul Hamid masing-masing berusia 40 tahun mengangguk faham selepas pertuduhan dibacakan.

Mengikut pertuduhan, kedua-dua  tertuduh didakwa secara bersama telah melakukan bunuh dengan menyebabkan kematian Aisha Farhana Muhammad Khirul Azral, lapan tahun.

Kesalahan itu didakwa dilakukan di sebuah rumah di Taman Desa Pengkalan Bandaraya, Ipoh antara pukul 10 malam 13 Mei hingga 7 pagi 14 Mei lalu.

Bagi perbuatan itu, kedua-dua tertuduh didakwa mengikut Seksyen 302 Kanun Keseksaan yang memperuntukkan hukuman mati jika sabit kesalahan.

Majistret Jessica Daimis menetapkan 30 Jun untuk sebutan semula kes.

Sementara itu di Mahkamah Sesyen Ipoh, tertuduh yang merupakan pesara tentera dan isterinya turut berdepan dua dakwaan mendera.

Kedua-dua tertuduh bagaimanapun mengaku tidak bersalah selepas pertuduhan dibacakan di hadapan Hakim Norashima Khalid.

Mengikut pertuduhan, pasangan suami isteri itu didakwa turut mendera adik lelaki si mati pada pukul 1.30 petang dan 10.30 malam 13 Mei lalu di alamat yang sama.

Kedua-dua tertuduh didakwa melakukan kesalahan itu mengikut Seksyen 31 (1)(a) Akta Kanak-Kanak dibaca bersama Seksyen 34 Kanun Keseksaan yang membawa hukuman penjara maksimum 10 tahun atau denda maksimum RM20,000 atau kedua-duanya sekali.

Mahkamah turut menetapkan 30 Jun untuk sebutan semula kes dan lantikan peguam.

Sebelum ini media melaporkan pasangan suami isteri itu ditahan susulan kematian seorang kanak-kanak perempuan berusia lapan tahun yang juga anak saudara mereka disyaki akibat didera.

Penahanan suspek dibuat susulan laporan polis oleh pegawai perubatan di Jabatan Kecemasan dan Trauma, Hospital Raja Permaisuri Bainun (HRPB) Ipoh pada 3.14 pagi.

Kanak-kanak perempuan itu dibawa ke hospital oleh ambulans, namun disahkan meninggal dunia pada 1.45 pagi. – AlHijrah Online


MESIN PERMAINAN ANAK PATUNG KANAK-KANAK ANTARA KATEGORI JUDI – DR MAZA

KUALA LUMPUR: Mesin permainan anak patung kanak-kanak atau seumpama dengannya antara termasuk dalam kategori perjudian (al-Maisir).

Mufti Perlis Datuk Dr Mohd Asri Zainul Abidin berkata, ia kerana terdapat pertaruhan melibatkan wang yang mana jika berjaya akan memperolehi barang di dalam mesin tersebut dan jika gagal akan kerugian wang tersebut.

“Ini adalah satu bentuk pertaruhan yang dilarang oleh syara’ iaitu satu pihak akan mendapat keuntungan dan satu pihak lagi akan kerugian.

“Ia juga dilihat mempunyai unsur penipuan dan memperdayakan kanak-kanak untuk tujuan keuntungan,” katanya dalam infografik yang dikongsi di Facebooknya, hari ini.

Asri mengulas, seorang muslim juga dilarang menguruskan mesin permainan berunsur judi itu kerana ia termasuk memakan harta secara batil.

“Umat Islam di negeri Perlis hendaklah menjauhi daripada terlibat dengan permainan pertaruhan di mesin seumpama itu kerana ia termasuk dalam dosa besar,” katanya.—AlHijrah Online


SAMBUTAN TAHUN BARU, KRISMAS SECARA BESARAN TIDAK DIBENARKAN – KJ

KUALA LUMPUR: Kerajaan tidak membenarkan penganjuran sambutan tahun baru secara besar-besaran pada hujung bulan ini.

Menteri Kesihatan Khairy Jamaluddin Abu Bakar berkata, hanya sambutan tahun baru serta perayaan Krismas secara kecil-kecilan atau ‘private event’ dibenarkan.

“Ujian pengesanan COVID-19 sebelum menghadiri sambutan tersebut perlu dilakukan,” katanya dalam sidang media, hari ini.

–AlHijrah Online


MENANTU PRESIDEN JCORP ANTARA MANGSA NAHAS PESAWAT DI BANDAR ELMINA

JOHOR BAHRU: Menantu lelaki kepada Presiden dan Ketua Eksekutif JCorp Datuk Syed Mohamed Syed Ibrahim adalah antara mangsa tragedi nahas pesawat yang terhempas di Lebuhraya Guthrie berdekatan Bandar Elmina di Shah Alam, Selangor semalam.

Perkara itu disahkan Johor Corporation (JCorp) dalam perkongsian menerusi Facebook rasmi syarikat itu, namun tidak menyatakan nama mangsa.

“Semoga Allah SWT mencucuri rahmat-Nya ke atas roh Allahyarham serta seluruh mangsa dan ditempatkan dalam kalangan orang yang beriman dan beramal soleh.

“Kami juga ingin memohon semua pihak untuk menghormati privasi keluarga dalam menghadapi ujian yang sukar ini,” menurut hantaran itu.

Semalam, pesawat Beechcraft Model 390 (Premier 1) terhempas di Lebuhraya Guthrie berdekatan Bandar Elmina mengakibatkan 10 individu termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun maut.

Lapan yang maut terdiri daripada enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang lalu di situ semasa kejadian.

Ketika insiden berlaku, pesawat malang itu dalam penerbangan dari Langkawi ke Subang dan telah mendapat pelepasan untuk mendarat pada 2.48 petang.

Menteri Pengangkutan Anthony Loke mengesahkan selain Johari, turut berada dalam senarai penumpang ialah dua juruterbang Shahrul Kamal Roslan dan Heikal Aras Abdul Azim, serta lima penumpang lain iaitu Kharil Azwan Jamaludin, Shaharul Amir Omar, Mohamad Naim Fawwaz Mohamed Muaidi, Muhammad Taufiq Mohd Zaki dan Idris Abdol Talib @ Ramali.

Sementara itu, Setiausaha Kerajaan Negeri Johor Tan Sri Dr Azmi Rohani menerusi hantaran dalam Facebook turut menzahirkan ucapan takziah kepada semua ahli keluarga mangsa nahas berkenaan.

— AlHijrah Online


ANWAR, MUHYIDDIN DITITAH MENGHADAP AGONG PETANG INI

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan ketua-ketua gabungan Pakatan Harapan (PH) dan Perikatan Nasional (PN) untuk menghadap Seri Paduka di Istana Negara pada 4.30 petang ini.

Datuk Pengelola Bijaya Diraja Istana Negara Datuk Seri Ahmad Fadil Shamsuddin berkata ini berikutan tiada Ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

Beliau berkata Istana Negara hari ini telah menerima pemakluman berkenaan gabungan parti-parti politik pasca-Pilihan Raya Umum ke-15 (PRU-15) bagi pembentukan kerajaan baharu daripada ketua parti dan ketua gabungan parti politik yang mempunyai jumlah kerusi Parlimen yang banyak, susulan keputusan PRU-15.

“Bersama pemakluman itu, ketua parti  politik dan ketua gabungan parti politik berkenaan turut mengemukakan pencalonan bakal Perdana Menteri Malaysia ke-10 kepada Istana Negara sepertimana yang telah diminta dengan kerjasama Yang Dipertua Dewan Rakyat Tan Sri Azhar Azizan Harun pada 20 Nov,” katanya dalam kenyataan hari ini.

Lanjutan daripada itu, proses pengesahan calon perdana menteri yang memperoleh kepercayaan majoriti Ahli Dewan Rakyat telah dilaksanakan oleh Al-Sultan Abdullah, supaya Seri Paduka dapat membuat keputusan bagi melantik seorang Ahli Dewan Rakyat sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

“..setelah dipersembahkan hasil pengesahan calon-calon Perdana Menteri, adalah didapati bahawa tiada ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri,” kata Ahmad Fadil.

Ahmad Fadil berkata Seri Paduka bertitah dan menasihati seluruh rakyat supaya bersabar dan bertenang sehingga proses pembentukan kerajaan baharu dan pencalonan bakal Perdana Menteri Malaysia ke-10 selesai.

“Seri Paduka Baginda mengajak rakyat bersama mendoakan agar negara dan rakyat sentiasa dirahmati, diberkati dan dilindungi daripada sebarang bentuk bencana dan musibah,” katanya.

Majoriti mudah untuk membentuk kerajaan ialah 112 kerusi namun ketika ini berlaku situasi Parlimen tergantung apabila tiada parti atau gabungan politik mendapat majoriti mudah untuk membentuk Kerajaan Persekutuan.

Keputusan PRU-15 menyaksikan PH memperoleh 82 kerusi Parlimen diikuti PN (73), Barisan Nasional (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.–AlHijrah Online


PERSARA GURU KUMPUL SAMPAH BERDEPAN TINDAKAN MAHKAMAH

IPOH: Pesara guru yang tinggal dalam timbunan sampah di rumahnya di Taman Bersatu, Simpang Pulai bakal berdepan dengan tindakan mahkamah.

Datuk Bandar Ipoh, Datuk Rumaizi Baharin berkata, Majlis Bandaraya Ipoh (MBI) akan memfailkan kes mahkamah terhadap bekas guru tersebut pada Oktober ini dan tindakan itu dibuat hasil perbincangan dengan penasihat undang-undang MBI.

“Pihak MBI menerima aduan mengenai tindakan warga emas ini yang menyimpan sampah di rumahnya sejak tahun 2017 lagi.

“Aduan terakhir diterima pada 28 April dan melalui Mesyuarat Jawatankuasa Penasihat Perkhidmatan Bandar, Landskap & Aduan Awam MBI pada bulan Ogos lalu telah diputuskan untuk diambil tindakan mahkamah,” katanya.

Beliau berkata demikian kepada media pada Operasi Sanitasi Awam Premis Makanan Mengikut Prosedur Operasi Standard (SOP) Majlis Keselamatan Negara (MKN) di sekitar Pusat Perniagaan Greentown, di Ipoh, hari ini.

Menurut Rumaizi, sehingga kini lebih 10 aduan diterima termasuk melalui surat menyurat dan aplikasi WhatsApp dengan tiga kali kerja-kerja pembersihan dilakukan oleh MBI termasuk satu yang dibuat sendiri oleh pemilik kediaman tersebut.

Katanya, MBI juga telah mengeluarkan Notis Mengkehendaki Kacau Ganggu Dihapuskan kepada individu berkenaan sebanyak enam kali, selain mengenakan kompaun berjumlah RM250.

Sementara itu, kerajaan negeri Perak akan mencari kaedah terbaik membantu pesara guru terbabit untuk menjalani kehidupan lebih sihat dengan tidak meneruskan lagi hobinya mengutip sampah.

Exco Pembangunan Wanita, Keluarga dan Kebajikan Masyarakat negeri, Datuk Dr Wan Norashikin Wan Noordin berkata, pihaknya akan berbincang bersama Jabatan Kebajikan Masyarakat (JKM) dan MBI bagi membantu membersihkan persekitaran rumah serta mengadakan sesi kaunseling kepada wanita itu.

“Selain membantu membersihkan rumah terbabit, kita juga dalam perancangan untuk mengesan dan berjumpa dengan ahli keluarga serta anak-anaknya yang difahamkan tinggal di Ipoh dan Kuala Lumpur.

“Dalam keadaan semasa dengan peningkatan kes Covid-19 ketika ini, adalah tidak sesuai bagi dia merayau-rayau mencari sampah. Kita juga bimbang kesan aktiviti ini kepada komuniti,” katanya.

Wanita berusia 63 itu yang dipercayai mempunyai masalah mental sebelum ini tular ekoran rumahnya yang dipenuhi sampah.

Longgokkan sampah yang membukit itu telah menutupi pintu rumah dua tingkat miliknya dan menimbulkan rasa kurang senang jiran berdekatan yang bimbang jangkitan penyakit. — AlHijrah Online / Hamimah Hamid


JABATAN KESIHATAN PAHANG SIASAT KEMATIAN KANAK-KANAK LELAKI OKU

KUANTAN:  Jabatan Kesihatan Pahang (JKNP) memberi jaminan untuk menyiasat dan mengambil tindakan lanjut berhubung kematian seorang kanak-kanak lelaki berusia dua tahun enam bulan yang tular di media sosial hari ini.

Pengarah JKNP Datuk Dr Nor Azimi Yunus berkata punca kematian kanak-kanak itu yang merupakan Orang Kurang Upaya (OKU) dengan penyakit lewat perkembangan dan congenital laryngomalacia juga masih dalam siasatan.

Kanak-kanak itu disahkan meninggal dunia pada 9.34 pagi hari ini selepas lima hari dirawat di Unit Rawatan Rapi Neonatal (NICU) Hospital Sultan Haji Ahmad Shah (HoSHAS) di Temerloh bermula 12 Julai lepas.

“Kanak-kanak itu pada mulanya dibawa warisnya ke Klinik Kesihatan Lurah Bilut di Bentong pada 11.30 pagi 12 Julai dengan gejala cirit-birit yang didakwa bermula sehari sebelumnya.

“Berdasarkan dokumentasi di klinik didapati pemeriksaan fizikal adalah normal dan tiada tanda pesakit mengalami dehidrasi dan telah dibenarkan pulang dengan rawatan,” katanya menerusi kenyataan di sini hari ini.

Dr Nor Azimi berkata waris kanak-kanak itu bagaimanapun telah membawanya ke klinik swasta pada hari sama dan diberi surat rujukan ke hospital, menyebabkan kanak-kanak itu dibawa ke Unit Kecemasan Hospital Bentong pada 4.20 petang 12 Julai lepas.

Kanak-kanak itu kemudian dirujuk ke HoSHAS pada hari yang sama sebelum keadaan menjadi semakin kritikal selepas lima hari rawatan.

“Jabatan ini akan membuat siasatan dan mengambil tindakan lanjut. JKNP sentiasa komited dalam memastikan keselamatan dan kualiti perkhidmatan perubatan kepada pesakit terjamin,” katanya.

Terdahulu, status seorang wanita dipercayai ibu kepada kanak-kanak tersebut tular di media sosial, meluahkan rasa marah dan terkilan terhadap rawatan diterima anaknya di sebuah fasiliti kesihatan kerajaan di Bentong.–AlHijrah Online


WANITA TULAR PANDU ALZA SECARA BAHAYA DITAHAN POLIS

KUALA LUMPUR: Polis berjaya menahan seorang wanita yang memandu kenderaan jenis Perodua Alza secara merbahaya, di Jalan Reko, Kajang, pada Sabtu lepas.

Menerusi perkongsian di Facebook Jabatan Siasatan dan Penguatkuasaan Trafik (JSPT) PDRM, pasukan Risikan atau Operasi JSPT Bukit Aman telah menjalankan risikan dan berjaya mengesan pemilik kenderaan tersebut di Kajang, Selangor.

Menurutnya, dalam video yang tular itu juga memaparkan tiga orang kanak-kanak yang menaiki kenderaan sama dalam keadaan berbahaya dengan mengeluarkan separuh badan mereka di bahagian penumpang hadapan dan belakang.

“Wanita itu ditahan dan dibawa ke Balai Trafik IPD Kajang bagi tindakan selanjutnya.

“Siasatan dijalankan di bawah Seksyen 336 Kanun Keseksaan Akta 574 kerana perbuatan dilakukan itu membahayakan nyawa atau keselamatan orang lain, juga di bawah Seksyen 31(1) Akta Kanak-Kanak 2001 kerana penganiayaan serta pengabaian ke atas kanak-kanak,” katanya.

Dalam masa yang sama, JSPT mengucapkan penghargaan dan terima kasih kepada warganet yang menyalurkan maklumat agar tindakan undang-undang boleh diambil kepada mereka yang melanggar peraturan dan undang-undang di jalan raya.

“JSPT menyeru agar semua pemandu sentiasa mematuhi peraturan dan tidak sesekali membawa penumpang terutama kanak-kanak dalam keadaan yang berbahaya,” katanya.—AlHijrah Online


BOT KARAM, 18 ORANG DIKHUATIRI HILANG

LANGKAWI: Seramai 18 individu dikhuatiri hilang selepas bot pancing yang mereka naiki dilaporkan karam pada kedudukan 9.4 batu nautika barat Pulau Beras Basah, Langkawi, hari ini.

Pengarah Maritim Malaysia (APMM) Negeri Kedah dan Perlis, Laksamana Pertama Maritim Mohd Zawawi Abdullah berkata, bot terbabit yang dipercayai membawa 4 orang kru bersama 14 orang pemancing dipercayai karam sekitar jam 2 petang.

Menurut Mohd Zawawi sebaik menerima laporan, Maritime Rescue Sub-Centre (MRSC) Langkawi mengaktifkan operasi mencari dan menyelamat (carilamat).

Katanya, beberapa aset telah di gerakkan antaranya KM Tenggol, Bot Perkasa 1225 dan Bot Penyelamat 5.

Jelas beliau, operasi carilamat turut dibantu dan maklumat kejadian turut disalurkan kepada Tentera Laut Diraja Malaysia (TLDM), Polis Diraja Malaysia (PDRM), Jabatan Bomba Dan Penyelamat Malaysia (JBPM), Angkatan Pertahanan Awam (APM) serta nelayan setempat.

Katanya, operasi pencarian diperluaskan daripada 5 batu nautika hingga ke 10 batu nautika berikutan penemuan beberapa objek timbul seperti tong ikan, tin biskut dan gabus yang dipercayai milik bot berkenaan.

Penemuan barangan tersebut adalah pada jarak 4.8 batu nautika, barat daya dari posisi akhir bot berkenaan dilaporkan hilang.

Sehingga kini pencarian masih dilakukan bagi mengesan bot terbabit. – AlHijrah Online